Crno -beli slavili u derbiju kola\nNajefikasniji u redovima Mega Bemaxa je bio Goga Bitadze sa 26 poena koji je imao i 15 skokova i 4 blokade, dok je Luka Ašćerić postigao 12 poena. U ekipi su se istakli Vanja Marinković sa 17 i Ognjen Jaramaz sa 14 poena.\nPosle šest odigranih kola Superlige Mega Bemax je drugi sa skorom od četiri pobede i dva poraza dok Partizan ima svih šest pobeda. Naredni meč Mega Bemax igra u nedelju 19. maja od 17:00 kada će gostovati ekipi Novog Pazara. Pre početka meča publika u hali je velikim aplauzom pozdravila bivšeg igrača Mege Ognjena Jaramaza kome je predsednik Nadzornog odbora kluba Aleksandar Seratlić uručio prigodan poklon.U pauzama na utakmici gledaoci su se takmičili u šutevima sa pola terena za TV, poklon kompanije Tehnomanija, ali nisu bili precizni, da bi u poluvremenu bilo održna takmičenje u šutiranju trojki.Dejan Milojević je započeo meč sa petorkom Čarapić, Mokoka, Ilić, Mišković i Bitadze. Sporiji početak meča za igrače Mege koji su posle 3 minuta gubili sa 2:9. Mokoka pogađa trojku i pokreće Megu u napadu, ali Partizan šutevima sa distance čuva prednost. U finišu su se razigrali Bitadze i Mišković se nekoliko poena, približili Megu na 2 razlike, a rezultat posle prvih 10 minuta je 19:23. Dosta promašenih šuteva Mege početkom druge četvrtine, Pejdž sa druge strane postiže svoju 4. trojku i Partizan ima plus 9. Atić i Mokoka pogađaju trojke, da bi Bitadze prvo sjajnom blokadom, a potom i pogođenim slobodnim bacanjima spustio razliku na 3 poena, 36:39 na 2 minuta do kraja poluvremena. Ipak, usledio je veliki pad u igri Mege koja je dozvolila nekoliko skokova u napadu Partizanu da bi Jaramaz trojkom u poslednjoj sekundi postavio rezultat posle 20 minuta igre, 36:48 Igralo se koš za koš veći deo treće četvrtine, Partizan je stigao do plus 16. Atić trojkom i Bitadze sa slobodnih bacanja održavaju Megu koja u finišu trojkama Ilića i Ašćerića spušta razliku na 7 poena, 56:63 pred poslednjih 10 minuta igre. Na početku poslednje četvrtine Partizan vezuje tri trojke, Marjanović pogađa jednu za Megu pa je prednost gostiju 16 poena, 59:75, da bi 2 minuta kasnije bilo maksimalnih 18 poena. Mega u finišu uspeva da spusti razliku na 7 poena na minut i po do kraja, ali ne i da do kraja ugrozi pobedu Partizana za konačnih 81:90.\nPartizan NIS: Janković 10, Pejdž 13, Pušica, Marinković 17, Jaramaz 14, Veličković 12 (11 skokova), Pecarski, Zagorac 9, Renfro 2 (8 asistencija), Janković 5, Gagić 5, Nikolić 3. Foto: Mega Bemax/Ivica Veselinov


Intervju: Uroš Andrijašević, predsjednik Savjeta Agencije za nadzor osiguranja – Bankar.me\nSeptember 2, 2019 Članci, CRNA GORA, CRNA GORA, INTERVJUI, OSIGURANJE, SVE VIJESTI Leave a comment\nMoramo sveobuhvatno i zajednički jačati kulturu osiguranja u Crnoj Gori, jer je istraživanje potvrdilo moju ličnu percepciju i, nažalost, pokazalo da građani nemaju veliko povjerenje u osiguranje. Da moramo jačati kulturu, saopštio sam i najodgovornijim ljudima u osiguravajućim društvima na prvom zajedničkom sastanku početkom ove godine nudeći platformu za partnerstvo, što je, na moje zadovoljstvo, od svih prihvaćeno i na čemu već zajednički radimo, kazao je u intervjuu Pobjedi Uroš Andrijašević, predsjednik Savjeta Agencije za nadzor osiguranja, koji je na tu funkciju došao prije osam mjeseci.\n„Razloge za neveliko povjerenje treba tražiti, prije svega, u nedostatku informacija i nedovoljno ojačanoj svijesti o prednostima osiguranja. Kod nas su dominantno zastupljena obavezna osiguranja, a prednosti dobrovoljnih osiguranja postajemo svjesni tek nakon što dođe do određene štete po našu imovinu, zdravlje ili, nažalost, život, a nijesmo bili osigurani. Osiguranje je proizvod koji nije jednostavno prodati, jer takva trgovina ne rezultira konkretnom materijalizacijom za kupca. To je takođe proizvod koji se najčešće ne kupuje iz zadovoljstva. Ipak, moramo razmišljati odgovorno i prema sebi, i prema porodici, prema našoj ili tuđoj imovini, i osiguranje posmatrati kao prednost, a u određenim proizvodima sa štednom komponentom, naravno, i kao štednju“, upozorava Andrijašević.\nPOBJEDA: Koje poteze će povući Agencija kako bi se povećala kultura osiguranja s obzirom da je njena ključna uloga nadzor nad radom subjekata na tržištu osiguranja?\nANDRIJAŠEVIĆ: Edukativna komponenta mora biti zastupljena u radu i aktivnostima Agencije, kako bi inicijativnošću i koordinacijom doprinosili jačanju svijesti o prednostima osiguranja. Zato je jedan od osnovnih ciljeva koje sam stupanjem na ovu funkciju sebi postavio rad na jačanju kulture osiguranja. Rast premije, vjerujem, nije nikome jedini cilj, pa čak ni društvima za osiguranje koja posluju na principu profitabilnosti.\nKultura osiguranja, odnosno kupovina osiguranja kao rezultat lične ili kolektivne svijesti o prednosima koje ono nudi je, ili bi bar trebalo da bude, zajednički cilj svih aktera na tržištu osiguranja. Zato smo i za početak inicirali izradu komunikacione strategije za jačanje kulture osiguranja u Crnoj Gori, zajedno sa svim društvima i Udruženjem, uz odabir dvije renomirane kompanije iz oblasti komunikologije i marketinga, za izradu strategije. Za nekoliko mjeseci ćemo prezentovati prvi rezultat rada na tom zahtjevnom poslu jačanja kulture osiguranja u Crnoj Gori, kroz prezentaciju strategije, koja će nam dati ključne poruke i osnovne smjernice za dalje aktivnosti ka zacrtanom cilju.\nPOBJEDA: Osim jačanja povjerenja građana u osiguranja, koje ste prioritete u radu zacrtali?\nANDRIJAŠEVIĆ: U situaciji kad su nadležnosti sistema kojim upravljate jasno i precizno definisane zakonom, uz posebno uvažavanje činjenice da se radi o regulatornom organu za jedan od segmenata finansijskog sektora, prioritet je, svakako, održavanje stabilnosti i rasta tržišta osiguranja, uz kontinuiranu zaštitu prava ugovarača, osiguranika i korisnika osiguranja.\nOsim toga, generalni pravac djelovanja Agencije u narednom periodu trasiran je i obavezama prema najznačajnijem spoljnopolitičkom prioritetu Crne Gore, kakav je članstvo u EU. S tim u vezi, Crna Gora će biti u obavezi da danom ulaska u EU otpočne sa implementacijom novog regulatornog okvira Solventnost 2, na čemu se intenzivno radi u Agenciji, kroz izradu novog zakonskog rješenja kojim će biti uveden novi regulatorni okvir.\nPrevious Kroz reprogram poreskog duga naplaćeno više od 55 miliona eura\nSljedeći Crnogorska dnevnica se u Evropskoj uniji zaradi za 60 minuta


Foto: Srna | Dodik: Najave o ujedinjenju opozicionih blokova u RS i FBiH smislili stranci\nSrna 03.05.2021 13:44 14:12\nBANJALUKA - Predsjedavajući Predsjedništva BiH Milorad Dodik istakao je da u BiH nema nikakvog kohezionog elementa koji bi mogao da okupi konstitutivne narode, te ocijenio da će doći vrijeme mirnog razlaza.\n"Svašta se piše, ali ako je to pomodarstvo, evo, ne šalim se, mi smo već napravili neki naš non-pejper, pa ćemo ga jednog dana, kada to odlučimo, isto tako poslati svima", dodao je on.\nOn je naveo da je za BiH, odnosno Republiku Srpsku predviđena podrška za neka četiri projekta, od čega i za Koridor "Pet ce" - od Doboja prema Vukosavlju, odnosno Orašju.\nNajave o ujedinjenju opozicionih blokova u RS i FBiH smislili stranci\nPoziv opoziciji na razgovor\n"Evo pozivam ih da razgovaramo. Neka oni odrede mjesto i vrijeme i ja ću doći. A ja ih pozivam na razgovor", rekao je Dodik novinarima u Banjaluci.\n"Ja bih volio, naravno, da do toga dođemo, ali sa ovakvom opozicijom i njihovim rukovodstvom, koji su već prodati, koji su nekoliko puta već izdali Republiku Srpsku, ne možemo očekivati nikakav konsenzus. Biće pravo čudo ako oni budu uključeni u taj konsenzus. Ja ću biti iznenađen, ali će mi biti drago da se to desi, mada nisam siguran", rekao je Dodik.\n"Ono što parlament i mi želimo jeste da razgovor o svim temama, ništa drugo, i mi ne bježimo od toga da razgovaramo o tome kako je moguće da Bosna opstane, ali isto tako, ako je nemoguće da opstane onda je sasvim logično da imamo ideju kako treba da se raziđemo. Ta jedna široka platforma omogućiće dijalog o tome", rekao je Dodik.\n"Mi nismo sigurni da će muslimani po dogovoru s njima učestvovati u tom razgovoru, jer očigledno da su odgovori na ovu inicijativu isti iz SDS, PDP i SDA, a to je da nema razgovora. Sa HDZ-om BiH ćemo razgovarati i već u srijedu imam sastanak sa Draganom Čovićem da analiziramo na koji način se možemo kretati", rekao je Dodik.\n"Za nas je najvažnije i najgore da su oni dio bloka sa SDA, oni nisu dio bloka s nama", naglasio je Dodik.\nNastavak 16. redovne sjednice Narodne skupštine Republike Srpske će biti održan u utorak, 11. maja.


50 godina brenda ELF | Tech Lifestyle\nPočetna Biznis korisnici 50 godina brenda ELF\n50 godina brenda ELF\nPriča o brendu Elf počela je pre 50 godina i upravo je njegova istorija jednim delom zaslužna za epitete koje ovaj brend danas nosi: odličan kvalitet i performanse, izvanredni rezultati i brojni trofeji. Brend Elf je predstavljen na tržištu 1967. godine, a samo godinu dana kasnije započinje saga u moto-sportovima sa MatraElf timom, kada Anri Peskarolo osvaja šampionat Francuske Formule 3. Od tog trenutka nižu se rekordi na trkama. Godine 1969. Džeki Stjuart osvaja prvu od tri šampionske titule Formule 1 vozeći Matra MS80 bolid sa istaknutim Elf logom.\nPartnerstvo sa proizvođačem Renault koje datira iz 1968. godine donosi 18 titula za vozače i konstruktore Formule 1. Saradnja u moto-sportovima prerasta u veliki marketinški dogovor po kome Renault preporučuje Elf maziva. U međuvremenu su skloplljena partnerstva sa mnogim drugim proizvođačima, uključujući Kawasaki, Alpine, a od nedavno i legendarni britanski brend motocikala Brough Superior.\nPedeset godina strasti, tehnologije i odličnih performansi plasiralo je Elf maziva u 94 zemlje sveta, kroz 230 proizvoda koji pokrivaju tri segmenta tržišta: automobile, motocikle i kamione. Snagom prepoznatljivog brenda, Elf predstavlja motorna ulja koja su razvili entuzijasti za entuzijaste. Svoju posvećenost ovom segmentu tržišta Elf pokazuje upravo kroz dve specijalne linije maziva, HTX Racing za tačkmičenja i HTX Classic Cars za oldtajmere i klasike.\nKao sinonim za izvanredan kvalitet, Elf se izdvaja od drugih po tehnologiji i rezultatima koje su pokazali testovi u ekstremnim uslovima, proizvodima koji su dokazali svoju vrednost na trkačkim stazama i specijalno razvijenim rešenjima za oldtajmere, kako bi ponudio neprevaziđeno iskustvo u vožnji.\nPrethodni članakOlovke jače od mačeva – SOG baton\nSledeći članakNajmoćniji Jaguar u istoriji – XE SV Project 8\nKonceptno vozilo MORPHOZ\nU paru X1 i X2\nKako odabrati najbolji akumulator – vodič za kupovinu akumulatora


Besplatne sadnice za Dan planete Zemlje – Zeleni Subotice\nZeleni Subotice su akcijom u centru grada obeležili 22. april, Dan planete Zemlje. Građanima su na štandu deljene sadnice drveća i cveća, namenjene kako za sađenje u dvorištima, tako i za saksije na terasama i balkonima u zgradama.\nCilj i ove akcije je bio da se na konkretan i praktičan način podiže ekološka svest građana, a to je i glavna misija Udruženja građana Zeleni Subotice. Zeleni Subotice zahvaljuju sponzorima koji su donirali sadnice za ovu akciju, a kojih je iz godine u godinu sve više. Ohrabruje činjenica da građani, ali i preduzeća i cvećarske radnje prepoznaju potrebu da se udruženi angažuju na ozelenjavanju grada i očuvanju zdravog i zelenog životnog okruženja.\nSamo u toku jednočasovne akcije u centru grada je pristupnice za Zelene Subotice potpisalo 25 novih članova. Zeleni Subotice trenutno broje preko 400 članova, a brojnim manifestacijama u Subotici i okolini postali smo jedinstveni ekološki brend ovog dela Bačke.\nAkcija deljenja sadnica je održana u subotu 21. aprila 2018.\nDan planete Zemlje se obeležava u preko 150 zemalja sveta.\nPrevious Post: Uspešno sprovedene planirane aktivnosti\nNext Post: Podrška srpskim višečlanim porodicama i svetinjama na KiM


"Pune se privatni apartmani, dolaze vlasnici, ali ima i potražnje za iznajmljivanjem apartmana, stanova, soba... Dobrim delom su to mlađi bračni parovi sa decom, a ljudi dolaze iz Beograda, Novog Sada, ima ih dosta i iz Republike Srpske i Crne Gore", rekao je za Kurir predsednik opštine Čajetina Milan Stamatović.\n"Samo sve te ljude molim da povedu računa i o sebi, ali i o ljudima koji žive na selu, da se pridržavaju mera zaštite. Ako dolaze iz zemalja koje su žarišta korone, da ostanu u samoizolaciji koliko je propisano", naglasio je Stamatović.\nSami Zlatiborci, koji gledaju kako na planinu polako stižu ljudi iz velikih gradova da tu traže spas, kažu da se tako nešto pre ili kasnije moralo desiti i da oni koji su ostali da žive u prirodi nisu pogrešili, piše Zoran Šaponjić za Kurir.\n"Ovde ljudi zdravo žive, zdravo se hrane, naš imunitet je dobar, nadam se da ćemo ovo dobro pregurati. Sad se vidi koliko je važno bilo sačuvati ove sredine, očuvati zdrav vazduh, zdravu vodu, ali ih i razvijati da mogu da prime ove ljude. Došlo je vreme da se potvrdi stara narodna mudrost da je lek u prirodi", kazao je Stamatović.\n"Veliki broj ljudi stigao je na planinu i u dolinu Drine. Apelujem na sve te ljude da povedu računa, da smanje kretanje na najmanju moguću meru, da sačuvamo ljude koji žive na planini, u selima. Molim i sve te ljude koji dolaze u Bajinu Baštu po namirnice da se pridržavaju svih mera zabrane i zaštite", rekao je za Kurir predsednik opštine Bajina Bašta Radomir Filipović.


Studiranje u Rusiji više nije neostvariv san za studente u Srpskoj | Radio Trebinje\n23 aprila 2019, 8:43 PM\nStudiranje u Rusiji više nije neostvariv san za studente u Srpskoj\n6. februara 2019., 09:44\nStudiranje u Rusiji više nije neostvariv san za studente iz Republike Srpske, zahvaljujući Srpsko-ruskom sajuzu i Centru za poslovnu saradnju sa Republikom Srpskom , koji su na Filološkom fakultetu u Banjaluci organizovali prezentaciju o mogućnostima besplatnog studiranja u Nižnjem Novgorodu.\nNižnji Novgorod, po veličini i broju stanovnika četvrti grad u Ruskoj Federaciji, već četiri godine sarađuje sa Republikom Srpskom u ekonomskom, privrednom, obrazovnom, turističkom i kulturnom smislu. Sporazumom između Vlade Srpske i Vlade Nižgorodske oblasti, potpisanim 2017. godine, omogućena je realizacija ove saradnje.\n„Pod besplatnim školovanjem u Rusiji podrazumijevamo osnovne, master i doktorske studije kao i dodatni program obrazovanja koji traje oko godinu dana. Studenti iz Srpske imaju besplatan smještaj i stipendiju Ruske Federacije koja iznosi 25 evra mjesečno“, ističe Jovana Kojić, rukovodilac „Srpsko – Ruskog sajuza“.\nNakon završenog fakulteta na ovom univerzitetu studenti mogu da rade kao prevodioci ruskog ili nekog drugog jezika, predavači ili u nekim međunarodnim kompanijama u oblasti ekonomije, naglasila je profesorica katedre za međunarodne odnose Nižegorodskog državnog lingvističkog univerziteta Svetlana Kolobova.\nIzučavanje 14 jezika, među kojima i srpskog, filologija, lingvistika, međunarodni odnosi, turizam i ekonomija- samo su neke od mogućnosti koje nudi ovaj univerzitet, na kojem se studenti iz različitih slovenskih zemalja osjećaju kao kod kuće.


"Orlovi" na Baltiku traže zračak sunca (18.00) - Sportske.net\n"Orlovi" na Baltiku traže zračak sunca (18.00)\nGostovanjem Estoniji u Talinu reprezentacija Srbije završava mini turneju po severoistočnoj Evropi u nadi da će konačno upisati koji gol i trijumf uoči skorog početka kvalifikacija za Mundijal u Rusiji.\nSa 'Čika Dače' na EURO - "Orlići" na velikom iskušenju! (14.30)IMPERATOR - Tole ne da fotelju Zvezdinoj zvezdi!''Orlići'' prejaki za Andoru, a onda ih Holanđani ''spustili na zemlju''!Bane Ivanović u društvu velikana!HOĆEMO POBEDU! I Ćurčić se slaže...\nPet godina nakon kvalifikacionog susreta za odlazak na Evropsko prvenstvo u Poljskoj i Ukrajini koje su selekcije Estonije i Srbije odigrale u Talinu, "Albert Le Kok Arena" biće poprište prijateljskog susreta dveju reprezentacija.\nReprezentacija Srbije stiže u goste Estoncima u sklopu mini turneje po severoistoku Evrope, a nakon duela sa Poljskom u Poznanju koji je domaćin dobio minimalnim rezultatom.\nPrethodno gostovanje u Talinu "Orlovima" nije ostalo u lepom sećanju, jer je domaćin u meču 6. kola kvalifikacija za EURO 2012. godine uspeo da izbori remi golom Konstantina Vasiljeva u 84. minutu meča.\nPomenuta utakmica odigrana je na današnji dan pre tačno pet godina, a Srbija je pomenuti kvalifikacioni ciklus završila na trećem mestu na tabeli grupe "C" sa 15 osvojenih bodova, bodom manje od Estonaca koji su igrali baraž za Evropsko prvenstvo u Poljskoj i Ukrajini.\nSada se obe reprezentacije nalaze u sličnoj poziciji, pošto su prethodne kvalifikacije za Evropsko prvenstvo u Francuskoj bile neuspšene, s tim što treba biti iskren i reći da su Estonci osvojili 10 bodova u grupi sa Engleskom, Švajcarskom, Slovenijom, Litvanijom i San Marinom, dok nam je učinak našeg nacionalnog tima dobro poznat.\n"Orlovi" će večeras na obalama Baltika tražiti zračak sunca jer su na poslednjih deset utakmica pod vođstvom Radovana Ćurčića pretrpeli šest poraza, a poslednje tri utakmice Srbija je izgubila uz sedam primljenih i dva postignuta gola.\nUtakmica sa Estonijom biće jedna od poslednjih prilika da nacionalni tim počne da daje golove i da pobeđuje jer na jesen startuju kvalifikacije za Mundijal u Rusiji.\nPrijateljski susret reprezentacija Estonije i Srbije igra se od 18 časova po srednjeevropskom vremenu na stadionu "Albert Le Kok Arena".


Samoopredeljenje: Odluka Ustavnog suda je skandalozna - Politika - Dnevni list Danas\nPočetna » Politika » Samoopredeljenje: Odluka Ustavnog suda je skandalozna\n0Piše: Beta 29. maja 2020. 10.06 Izmenjeno: 11.55\nPoslanik PS Hajrull Čeku kaže da je odluka Ustavnog suda skandalozna.\n„Ne samo da je ova odluka skandalozna, već i u celini prevazilazi duh Ustava Kosova. Ustavni sud nije interpretirao (Ustav) već je stvorio nove odredbe u vezi sa rokovima i nadležnostima predsednika Kosova. Ponavljam. Jednom rečju, to je skandalozno“ , rekao je Čeku za TV Dukađini.\nPodvukao je da će nakon što odluka Ustavnog suda biti u celosti objavljena odlučiti o daljem postupku.\n„Nastavićemo da se angažujemo za nove izbore što je pre moguće, kao što smo govorili od donošenja odluke o nepoverenju Vladi“, kazao je on.\nMinistarka pravde i visoka zvaničnica PS, Aljbuljena Hadžiu je takođe ocenila da je odluka Ustavnog suda skandalozna.\n„Ustavni sud je srušio volju naroda! Skandalozna odluka“, napisao je Hadžiu na fejsbuku.\nPrema njenom mišljenju, sudije Ustavnog suda su napravile istorijsku grešku koja će Kosovo koštati mnogo.\n„Takve odluke su neprihvatljive za Samoopredelenje i naravno, postojaće građanski otpor protiv ovih odluka koje žele da sačuvaju trgovine Hašima Tačija“, napisala je ona i dodala da je ovom odlukom Ustavni sud naneo snažan udarac Kosovu.\n„Ni izbori ni demokratija više nemaju smisla jer grupa sudija Ustavnog suda ruši ustavni poredak“, napisala je ona.\nDSK, ABK i SDI pozdravljaju odluku Ustavnog suda o mandataru Kosova\nDemokratski savez Kosova (DSK), Alijansa za budućnost Kosova (ABK) i Socijaldemokratska inicijativa (SDIK), koje su deo nove koalicije, pozdravili su odluku Ustavnog suda da je ukaz predsednika Kosova Hašima Tačija o mandataru za sastav nove Vlade Kosova u skladu sa Ustavom.\nUstavni sud Koosva je sinoć presudio da uspešno izglasavanje nepoverenja Vladi ne dovodi do obaveznog raspuštanja Skupštine i omogućava formiranje nove Vlade.\nKandidat za premijera iz DSK Avdullah Hoti pozdravio je odluku Ustavnog suda i ocenio da odlukom Ustavnog suda niko nije izgubio.\n„Vraćanje poverenja među nama i poštovanje institucionalnog poretka naša je zajednička obaveza. Zajedno sa našim strateškim prijateljima, Sjedinjenim Državama i Evropskom unijom, marljivo ćemo raditi na realizaciji naših težnji ka evroatlantskim integracijama“ , napisao je Hoti na Fejsbuku.\nPotpredsednik Alijanse za budućnost Kosova Ardian Đini je izjavio da odluka Ustavnog suda bila očekivana, jer je u skladu sa Ustavom.\n„Samoopredeljenje“ nije želelo mandat koji mu je ponudio predsednik. Nema drugog načina“, rekao je Đini i dodao da se ta odluka mora poštovati, jer je Ustavni sud poslednja instanca koja tumači i poštuje Ustav Kosova.\nI predsednik Socijaldemokratske inicijative Fatmir Limaj je pozvao političke stranke da nastave dosadašnju tradiciju poštovanja presuda Ustavnog suda.\n„Socijaldemokratska inicijativa pozdravlja današnju presudu Ustavnog suda i poziva sve političke stranke da nastave dosadašnju tradiciju u poštovanju presuda Ustavnog suda, što će doprineti izbegavanju institucionalnih problema u\nbudućnosti“, napisao je Limaj na Fejsbuku.\nKosovski institut: Sve stranke da poštuju presudu Ustavnog suda\nKosovski demokratski institut (KDI) pozvao je danas sve stranke da poštuju presudu Ustavnog suda o mandataru za sastav nove Vlade Kosova i garantuju demokratsku tranziciju vlasti.\nU saopštenju za medije KDI je istakao da kontinuirano prati sva dešavanja u vezi sa mandatom za formiranje nove vlade, od pokretanja zahteva za izglasavanje nepoverenja „Kurtijevoj vladi“, do presude Ustavnog suda.\n„KDI smatra da su jučerašnjom odlukom Suda u vezi sa predsednikovom uredbom razjašnjene neke najosetljivije odredbe i principi vezani za formiranje vlade. KDI poziva sve političke subjekte i institucije zemlje da u potpunosti poštuju presudu Ustavnog suda, jer ta institucija ima samo odgovornost tumačenja Ustava i njene su odluke obavezujuće za sve institucije na Kosovu“, navodi se u saopštenju.\nDodaje se da je odgovornost svih strana da se suzdrže od „jezika i nedemokratskih“ postupaka, osiguravajući nesmetan prelazak vlasti, što je bitno za održavanje funkcionisanja Kosova.\n„Podsećamo da se zemlja suočava sa važnim političkim procesima i ekonomskim izazovima, za koji je potreban puni konsenzus i funkcionalnost institucija. KDI podržava pravo građana da iskazuju nesuglasice protestima, sve dok su demokratski i ne proizvode tenzije koje mogu naneti štetu budućnosti Kosova i njegovih građana“, kaže se u saopštenju.\nUstavni sud Kosova je sinoć presudio da je ukaz predsednika Kosova Hašima Tačija o mandataru za sastav nove Vlade Kosova u skladu sa Ustavom i da izglasavanje nepoverenja Vladi ne mora obavezno da vodi raspuštanju Skupštine i prevremenim izborima.\nIzvestilac EP: Nema alternative sem prihvatanja odluke Ustavnog suda Kosova\nIzvestilac za Kosovo u Evropskom parlamentu Viola Von Kramon zatražila je da sve strane poštuju odluku Ustavnog suda koja je dala zeleno svetlo za formiranje Hotijeve vlade.\nU postu na Tviteru, Kramon je rekao da nema alternative nego da se prihvati odluka i dodala da bi politička promena mogla da se dogodi kada budu održani sledeći izbori.\n„Ne postoji druga opcija osim da prihvatimo odluku Ustavnog suda. Ako želite političku promenu, to morate da potražite na sledećim izborima“, napisala je ona.\nPrema njenim rečima, odgovor građana „može biti razumljiv, ali to ne rešava probleme“.\nUstavni sud Kosova je u četvrtak uveče saopštio da je Tačijev ukaz o određivanju Avdulaha Hotija sa mandatara za sastav nove Vlade zasnovan na Ustavu Kosova i ocenio da izglasavanje nepoverenja Vladi nužno ne treba da vodi ka raspuštanju Skupštine i vanrednih parlamentarnih izbora.\nTači pozvao na poštovanje odluke Ustavnog suda i što brže formiranje Vlade\nPredsednik Kosova Hašim Tači pozvao je danas rukovodioce institucija Kosova i političkih stranaka da poštuju odluku Ustavnog suda koji je njegovu uredbu o mandataru za sastav Vlade proglasio ustavnom.\n„Kao predsednik pozdravljam odluku Ustavnog suda koja trasira put formiranju nove vlade. Bio sam oprezan u svakom koraku koji sam preduzeo da se pridržavam Ustava. Potvrđeno je to sinoć jednoglasnom odlukom sudija Ustavnog suda. Najvažnije je da je potvrđeno da je Skupština najviša politička institucija u zemlji“, rekao je Tači na konferenciji za medije.\nPrema njegovim rečima, nova vlada mora biti formirana što je pre moguće.\n„Okolnosti zahtevaju efikasnu i efektivnu Vladu. Pozivam sve institucije i stranke da sprovode sve odluke Ustavnog suda“, rekao je on.\nHašim Tači, Kosovo, samoopredeljenje, Ustavni sud


ODALI JE LAJKOVI Milica u vezi s Milošem, a pati za Radetom\nUprkos tome što živi sa poznatim koreografom Milošem Paunovićem, Milica Todorović i dalje komunicira sa nekadašnjim dečkom Radetom Kovačevićem.\nDa stara ljubav zaborava nema, najbolji primer za to je pevačica Milica Todorović, koja je i dalje u kontaktu sa nekadašnjim dečkom Radetom Kovačevićem.\nDečko ne zna šta se dešava na društvenim mrežama: Milica i Miloš\nIako u gotovo svim intervjuima navodi kako su oni ostali dobri prijatelji, čini se da pevačica još uvek gaji emocije prema bratu Saše Kovačevića.\nNaime, pevač je zajedno sa devojkom i bratom u Tajlandu, a Milica svakodnevno lajkuje i komentariše slike na kojima je Rade. Nakon što je Sašina devojka postavila fotografiju na kojoj pozira u njegovom društvu, prva se oglasila Milica Todorović, koja je nekada bila sa Radetom na tom istom ostrvu.\nOdmor u Tajlandu: Rade Kovačević sa devojkom svog brata Saše\n"Nekada sam i ja tamo bila", napisala je Milica u jednom od komentara koji je brzo izbrisala, a onda dodala drugi: "Moj stari drugar".


Dejvid Geta dolazi na Exit i donosi najveći spektakl u karijeri! - Semberske\nDate: Maj 06, 2016\nNajuticajniji svetski muzički producent i di-džej, Dejvid Geta nastupiće u petak 8. jula na “Exit” festivalu! Autor himne predstojećeg Evropskog prvenstva u fudbalu 2016, dolazi uz najveći scenski spektakl u njegovoj karijeri!\nProdukcija ovogodišnje turneje toliko je obimna da su svi vodeći festivali kao što su Tomorrowland, T in the Park, Sziget, Ultra, V Festival potvrdili nastup pariskog hitmejkera na svojim glavnim binama, rame uz rame sa najvećim stadionskim atrakcijama, potvrdivši još jednom superzvezdani status Dejvida Gete\nNajpoznatiji svetski producent nedavno je proglašen za najtraženijeg izvođača u Srbiji, uz pop divu Adel, te grupe The Prodigy i Coldplay! Uoči otvaranja Evropskog prvenstva u fudbalu, Geta će održati i dosad najveći koncert na Marsovim poljima ispod Ajfelove kule, a direktno iz Novog Sada, vraća se u Pariz da bi na Stade de France zvanično zatvorio Evropsko prvenstvo u fudbalu! Francuz je oborio i još jedan rekord, uključivši čak milion navijača u snimanje zvanične himne Evropskog prvenstva u fudbalu 2016!\nU toku je i omiljena akcija “Exit” fanova u kojom društvo koje zajedno kupi četiri četvorodnevne ulaznice za “Exit”, trodnevne Sea Dance ili za celu “Exit” Avanturu, petu dobija na poklon! Svih pet ulaznica jedino moraju da budu iste, pa kombinovanje ulaznice nije moguće. Ulaznice za Exit i Sea Dance prodaju se po ceni od 6.490, odnosno 4.990 dinara, dok cela Exit Avantura košta samo 6.990 dinara. Ulaznice su dostupne putem www.exitfest.org, te u prodajnoj mreži Gigs Tix na preko 60 prodajnih mesta u 25 gradova širom Srbije.\nPrevious : Valentin Incko obišao izgorjelu crkvu i donirao 10.000 km za obnovu\nNext : Bijeljina: Povrijeđena dvojica policajaca, napadači uhapšeni


Srpski ministar odbrane danas sa Šojguom - Sputnjik Srbija\n08:03 25 Maj 2020\n12:11 27.04.2016 (osveženo 14:40 29.10.2016) Preuzmite kraći link\nKonferenciji prisustvuje i srpski ministar odbrane Zoran Đorđević, koji će se danas sastati sa ruskom kolegom Sergejom Šojguom.\nPoruku ruskog predsednika pročitao je šef ruskog Saveta bezbednosti Nikolaj Patrušev, a prisutne su pozdravili i ministar odbrane RF Sergej Šojgu, šef ruske diplomatije Sergej Lavrov i šef FSB-a Aleksandar Bortnikov.\nGlavna tema foruma, koji je počeo danas i trajaće dva dana, jeste borba protiv terorizma, a na konferenciji će se pokrenuti i pitanje bezbednosti u Azijsko-pacifičkom regionu, razgovaraće se o problemima rata i mira u Evropi i pitanjima globalne bezbednosti i vojne saradnje. Posebna pažnja će biti posvećena situaciji na Bliskom istoku, ulozi oružanih snaga u borbi protiv „obojenih revolucija“ i bezbednosti u Centralnoj Aziji.\nĐorđević će sutra učestvovati i na plenarnom zasedanju konferencije na kojem će se govoriti o problemima rata i mira u Evropi i novom sistemu bezbednosti na Starom kontinentu.\nOsim srpskog ministra, u ovom zasedanju će učestvovati i generalni sekretar OEBS-a Lamberto Zanijer, beloruski ministar odbrane Andrej Ravkov, član Saveta za spoljnu politiku Nemačke Aleksandar Rar, načelnik Vojne akademije Generalštaba Oružanih snaga RF Sergej Makarov i bivši predsednik Hrvatske Stjepan Mesić.\nU Moskvu je na ovu veliku međunarodnu konferenciju stiglo više od 500 gostiju, među kojima su ministri odbrana i vojne delegacije iz 80 zemalja, brojni eksperti i akademici, a takođe rukovodioci međunarodnih organizacija — UN, OEBS, ODBK, MK Crvenog krsta.\nLavrov: Evropska bezbednost u ćorsokaku (video)\nbezbednost, Peta Moskovska konferencija o bezbednosti, Nikolaj Patrušev, Sergej Šojgu, Zoran Đorđević


Kurc: Srbija će preteći druge kandidate - Sputnjik Srbija\n14:24 24 Novembar 2020\nKurc: Srbija će preteći druge kandidate\n12:02 09.02.2016 Preuzmite kraći link\nMinistar inostranih poslova Austrije Sebastijan Kurc istakao je danas da je Srbija pokazala zapažen reformski tempo i da na putu ka članstvu, ako nastavi tako, može da pretekne druge zemlje kandidate.\n„Od kada je premijer Aleksandar Vučić preuzeo vođstvo, njegovi napori su se prepoznali i u Briselu i zato je bilo lako za nas da organizujemo sastanak ’Prijatelja Srbije‘ u Briselu“, kazao je on na konferenciji za štampu sa srpskim premijerom.\nPoslanici EP pozvali na brže otvaranje poglavlja 23 i 24\nŠef austrijske diplomatije je istakao da su reforme i razvoj Srbije bili toliko uverljivi da nije bilo teško organizovati taj sastanak.\nKurc je podsetio da je već krajem prošle godine usledilo otvaranje prvih poglavlja, i da polazi od toga da će uskoro biti otvorena dalja važna poglavlja.\n„Iako bi novinarski bilo zanimljivo imati datum za kraj pregovora, ne mogu da ga dam, jer pokušavam uvek da navodim datume i brojke samo za one stvari za koje sam siguran da će biti. Uveren sam da će put Srbije biti brz, a tako na to gledaju i u Evropi“, poručio je Kurc.\nŠef austrijske diplomatije zahvalio se Vučiću i Vladi Srbije što neprestano rade na uspostavljanju pravog okruženja za investicije i privredu, dodajući da od toga koristi nemaju samo preduzeća, privreda, već i građani i i njihov standard.\n„Reforme su izazovne i zbog toga se zahvaljujem građanima za podršku koju pružaju realizaciji reformama, koje su neophodne Srbiji kako da bi učinile zemlju atraktivnijom za investitore, tako i za približavanje EU“, poručio je Kurc dodajući da je to pravi put za Srbiju, ali i ispravno za građane.\n© Tanjug / Pres služba Vlade Srbije\nVučić: Nisam u kampanji, radim svoj posao\nIsto tako, on se zahvalio Vučiću na njegovoj ulozi u regionu, rekavši da je puno dorineo stabilnosti zapadnog Balkana.\nKurc se premijeru Srbije obraćao sa „ti“, naglašavajući bliskost i dobru saradnju, navodi Tanjug:\n„U tebi vidimo ne samo nadu za Srbiju, već ceo region“, poručio je Kurc.\nOn se zahvalio srpskom premijeru na akcionom planu za saradnju dveju zemalja, koji je izrađen u cilju pospešivanja kooperacije.\n„Postoji tesna veza između naših zemalja, kako na kulturnom, tako i ljudskom nivou. U Austriji živi veliki broj Srba, a imamo tesnu saradnju i na ekonomskom planu, jer je Austrija, sa 500 preduzeća i investicijama u visini od oko 2,8 milijardi evra, najveći investitor“, kazao je Kurc.\nSrbija neće biti parking za izbeglice\nPo pitanju izbegličke krize Kurc je rekao da Austriju posebno pogađa ovaj problem jer nije samo tranzitna, već i zemlja destinacije, koja je prošle godine primila 90.000 tražilaca azila.\n„Ove godine ne možemo da primimo toliki broj, i zato je naša vlada ograničila prihvat izbeglica. To je odluka koju moramo doneti, ali smo svesni da može imati posledice po zemlje duž balkanske rute. Zato mi je bilo važno juče u BiH, ali i danas u Srbiji da informišem vlade da je moguće da dođe do promene situacije, ali i da smo spremni da podržimo vlade u cilju smanjenja talasa“, podvukao je Kurc.\nPrema njegovim rečima, zajednički cilj je svih da se smanji talas izbeglica.\n„Moramo preduzimati nacionalne mere, jer smo na to prinuđeni. Naš cilj nije da preduzimamo samo nacionalne mere već i da sarađujemo sa drugim zemljama. To bi rado činili sa Grčkom, ali ne možemo čekati da dođe do promene u toj zemlji i spremnosti da joj se pomogne od strane EU kako treba“, podvukao je on.\nZajedno ćemo raditi na dijalogu Beograda i Prištine\nPremijer Srbije Aleksandar Vučić izjavio je danas da Austrija podržava Srbiju na putu evropskih integracija i posebno otvaranje poglavlja, ne samo 23 i 24, već i 5, 15, 25 i 26, koja se odnose na javne nabavke, energetiku, nauku, istraživanja, obrazovanje i kulturu.\nKurc: Srbija je sidro stabilnosti\nPremijer je na zajedničkoj pres konferenciji sa šefom austrijske diplomatije Sebastijanom Kurcom ocenio da će Akcioni plan o saradnji Srbije i Austrije predstavljati dalji podsticaj našoj zemlji na putu ka Evropskoj uniji.\nDve zemlje će, rekao je Vučić, nastaviti dijalog na nivou zamenika ministara, kako bi u svakom trenutku mogle da imaju koordinisane aktivnosti, a radiće se i na stvaranju daljih uslova za borbu protiv terorizma i svih rizika koji ugrožavaju savremenu Evropu.\n„Zajedno ćemo raditi na dijalogu Beograda i Prištine, na daljem očuvanju regionalne stabilnosti i razvijanju boljih odnosa između zemalja na zapadnom Balkanu“, rekao je Vučić.\nKako je istakao premijer, Srbija i Austrija će imati zajedničke programe, kao i mesto za jednog mladog srpskog diplomatu u austrijskom Ministarstvu spoljnih poslova „kako bi naučio kako to rade Austrijanci“.\nBriselski dijalog, izbeglička kriza, otvaranje poglavlja, reforme, evrointegracije, Sebastijan Kurc, Aleksandar Vučić, Austrija, Kosovo i Metohija, Srbija


Predsednik Vučić: Odlučiću o odlasku na samit u Briselu nakon konsultacija s Vladom\nPredsednik Srbije Aleksandar Vučić najavio je da će za pet, šest ili sedam dana do detalja predstaviti šta se sve preduzima kako bi se na vreme pripremili za predstojeću zimu.\n„Sa naftom je danas nešto povoljnija situacija, ali za nas nepovoljna situacija nastaje de fakto od 1. novembra, a sa gasom je sve nepovoljnija iz dana u dan, ali ne za nas, već za sve druge u Evropi. Ali, kada za sve druge u Evropi cena gasa raste, onda raste i za nas za dodatnih milijardu kubika gasa koje moramo da kupimo mimo obezbeđenih (od Rusa po nižoj ceni) dve do 2,2 milijarde gasa“, rekao je Vučić odgovarajući na pitanja novinara.\nNakon konsultacije s vladom doneću odluku o prisustvu samitu u Briselu\nPredsednik Aleksandar Vučić najavio je da će sutra obaviti konsultacije sa premijerima Severne Makedonije i Albanije, Dimitrom Kovačevskim i Edijem Ramom, kao i Vladom Srbije, o predstojećem samitu 23. juna u Briselu i da će nakon toga doneti odluku da li će ići na samit u Briselu.\n„Onda ćemo doneti odluku da li ćemo ići u Brisel i koju ćemo poziciju da imamo“, rekao je Vučić odgovarajući na pitanje da li je dobio poziv za Samit za 23. jun u Briselu, da li će ići i kakva će biti pozicija Srbije.\nU četvrtak ćemo videti kakva će biti arhitektura Evrope\nAleksandar Vučić izjavio je, uoči sutrašnjeg nastavka dijaloga Beograda i Prištine na tehničkom nivou u Briselu, da se nada bar nekom dogovoru, ali da ga zanima i šta će biti u četvrtak, 23. juna na Samitu u Briselu, jer će na osnovu tog sastanka moći da se zaključi kakva će biti arhitektura Evrope.\nNa pitanje novinara šta očekuje od sutrašnjeg dijaloga u Briselu, Vučić je odgovorio da očekuje da to bude u redu, osim ako, kaže, druga strana „ponovo nešto ne izmisli“.\nVučić o izborima: Ko je tražio ovakva pravila? Ja nisam…\nPredsednik je izjavio danas da izborni proces još nije završen, u skladu sa pravilima koje je tražila opozicija, tvrdeći da će vlast navodno da pokrade izbore.\n„Ovo je urađeno, iako sam govorio da je besmisleno i nemoguće da pokradete izbore, ako imate ljude na biračkim mestima. Proveravali su džakove u Beogradu i ni u jednom nisu našli nepravilnost”, rekao je Vučić odgovarajući na pitanje čija je odgovornost što još nisu završeni parlamentarni izbori.\nKažu premijer će biti Vesić ili Mali, obmanjuju, a možda su i pogodili\nPredsednik Vučić izjavio je danas da u pojedinim medijima navode kako se već zna da će novi premijer biti Goran Vesić, a drugi da će biti Siniša Mali i zamolio medije da to zapamte i podsete se šta su govorili kada bude saopštio ko će biti mandar nove vlade.\nVučić je, ipak, rekao može da se desi i da su pogodili.\nVučić o specijalnim izaslanicima: Mnogo babica, kilavo dete\n„Što je veća “poplava” specijalnih izaslanika za Zapadni Balkan, plašim se da je sve manje validnih i dobrih predloga za nas“, poručio je danas predsednik Srbije.\n“Valjda svi pokazuju preveliku brigu, a ponekad mi se čini – mnogo babica, kilava deca. Videćemo”, rekao je Vučić odgovarajući na pitanje da li ga zabrinjava “poplava” specijalnih predstavnika za Zapadni Balkan, a posle spekulacija da bi i Francuska mogla da imenuje svog specijalnog izaslanika.\nNe volim da otimam bilo šta bilo kome\nPredsednik Srbije Aleksandar Vučić poručio je danas, povodom poziva Zdravka Ponoša da se uvedu sankcije Rusiji i oduzimaju ruskim oligarsima jahte i imovina, da ne zna samo na kom to moru bi Srbija mogla nekom da oduzima jahte, kao i da ne podržava, kako je rekao, da se bilo kome nešto otima.\nVučić je odgovarajući na pitanje novinara kako vidi tu izjavu Ponoša rekao da ne zna gde bi to mogli nekome da oduzimamo jahte.\nNe želim da vraćam jezik sukoba između Srbije i Republike Srpske\nPredsednik Aleksandar Vučić poručio je danas da ne želi da vraća jezik sukoba između Srbije i Republike Srpske, a povodom tvrdnji Dževada Galijaševića da je „izdao Republiku Srpsku“.\nVučić je to rekao odgovarajući na pitanje novinara o pisanju medija u BiH koji ga napadaju i tvrdnjama Dževada Galijaševića da je izdao Republiku Srpsku, kao i mogu li se te izjave povezati sa nedavnim boravkom srpskog člana Predsedništva BIH Milorada Dodika u Rusiji.\nVerujem u institucije i državu Srbiju\nAleksandar Vučić izjavio je danas da ne može i ne sme da iznosi lične utiske o intervjuu Dijane Hrkalović, da ne može da naređuje nadležnim organima šta treba da rade, ali je poručio da veruje u državne institucije i da će nadležni organi uraditi svoj posao.\nPredsednik je rekao danas da su nadležni organi ustanovili da je prisluškivanja bilo i da je neovlašćeno pristupano telefonu šefa države više od 1 600 puta.\nDo kraja godine biće povećana zarada u zdravstvu\nVučić je poručio danas da je zdravstvo jedan od četiri stuba države, zbog čega je posebno važno da ima sve više mladih, koji žele da menjaju Srbiju i jačaju naš zdravsvteni sistem i najavio da će do kraja godine biti povećanja zarada u zdravstvu.\nUručujući i ugovore o zaposlenju za 100 najboljih diplomaca medicinskih fakulteta i 250 medicinskih sestara i tehničara, Vučić je konstatovao da je lepo kada se zahvale Srbiji, državi kada učini nešto za njih, što je posao i obaveza.


Opozicija u NSRS traži mogućnost da i tužioci krivično odgovaraju @ StartBiH.ba\nNeformalni Poslanički antikoruptivni klub (PAK) u Narodnoj skupštini RS-a zatražit će da se po hitnom postupku usvoje izmjene i dopune zakona o javnim tužilaštvima i o krivičnom postupku u RS.\nPredsjedavajući PAK-a Adam Šukalo tvrdi da bi se time definisala i mogućnost utvrđivanja tužilačke odgovornosti u vršenju službene dužnosti, budući, kako je naveo, da po sadašnjim zakonskim odredbama glavni tužilac, njegov zamjenik i svi tužioci u RS ne mogu biti krivično gonjeni ili odgovarati u građanskom postupku.\n-Ne želimo da ovim vršimo pritisak na rad tužilaštva, ali ni da ostanu sadašnje odredbe zakona po kojima sve zavisi od tužilačke volje – rekao je Šukalo novinarima.\nIstakao je da ove izmjene zakona, koje će predložiti na narednoj sjednici entitetskog parlamenta, proizilaze iz zaključaka skupštinskog Anketnog odbora formiranog odlukom radi sagledavanja svih relevantnih činjenica vezanih za "slučaj Davida Dragičevića".\nOn je naveo da stoga osam opozicionih poslanika iz PAK-a predlažu ove izmjene zakona jer je već sada jasno da će vladajuća koalicija u RS "uraditi sve da zaključci Anketnog odbora ne budu usvojeni".\nI član ovog kluba Perica Bundalo tvrdi da ne postoji nijedan objektivan razlog da se ne usvoje izmjene ovih zakona, jer će to biti doprinos stabilnosti građana i borbi protiv korupcije.\nOvom neformalom klubu pristupili su samo poslanici iz opozicije, SDS, PDP-a i NDP-a.


Primena nove metodologije EU: Principi ostaju isti, jači fokus na vladavinu prava - European Western Balkans\nAutor Aleksandar Ivković 24. 03. 2021. 30. 03. 2021.\nKomesar za proširenje Varhelji na predstavljanju nove metodologije proširenja; Foto: Twitter / EU NEAR\nBrojne ocene nakon prošlogodišnjeg objavljivanja nove metodologije proširenja EU glasile su da njena primena na Crnu Goru i Srbiju neće dramatično promeniti trenutna pravila. Ovo je potvrdio i predlog Evropske komisije koji je prošle nedelje stigao do medija u regionu, o kojem tek treba da se izjasne vlade država članica. Očekuje se, ipak, da će “prelazna merila” postati kategorija sa još većom težinom u narednom periodu.\nOd samog početka pregovora o pristupanju EU – sada već davne 2012. za Crnu Goru i 2014. za Srbiju – važio je princip da će ukupna brzina otvaranja i zatvaranja poglavlja zavisiti od reformi u poglavljima 23: Pravosuđe i osnovna prava i 24: Pravda, sloboda i bezbednost, zbog njihove povezanosti sa osnovnim vrednostima EU. Ukratko – ako nema napretka u vladavini prava, nema napretka ni procesa u celini.\nVažnost poglavlja 23 i 24 za Evropsku uniju vidi se u tome što su Crna Gora i Srbija najpre morale da ispune merila za otvaranje tih poglavlja, a potom su propisana i takozvana prelazna merila. Tek kada se ona ispune, biće utvrđena merila za zatvaranje poglavlja 23 i 24, a do tada bi, glasila su očekivanja, i pregovori u svim drugim poglavljima trebalo da budu gotovi.\nPrelazna merila za Crnu Goru utvrđena su 2013, za Srbiju 2016. godine i do danas nisu ispunjena do kraja. Odnose se, kada je reč o poglavlju 23, na promene ustava u oblasti pravosuđa, različitim merama za veću nezavisnost sudova, efikasniju borbu protiv korupcije i zaštitu ljudskih prava.\nI Crna Gora i Srbija usvojile su Akcione planove za sprovođenje ova dva poglavlja. Poslednjih godina, obe zemlje beleže spor napredak u ispunjavanju ovih reformi – davne 2015. Evropska komisija je poslednji put ocenila da je došlo do nekog napretka u slobodi izražavanja bilo u Srbiji bilo u Crnoj Gori. Ova oblast deo je poglavlja 23.\nSada će, međutim, morati da se “bace” na sprovođenje reformi ukoliko žele da napreduju dalje. Evropska komisija u svom predlogu navodi da nijedno drugo poglavlje neće biti zatvoreno dok se prelazna merila u poglavljima 23 i 24 ne ispune. A da bi se završio proces pregovora, moraju se zatvoriti sva pregovaračka poglavlja.\nPrema mišljenju Jovane Spremo, koordinatorke Radne grupe Nacionalnog konventa o EU za Poglavlje 23, ideja o odsustvu zatvaranja drugih poglavlja dok se ne ispune prelazna merila za poglavlja 23 i 24 je verovatno najvažniji element u pojašnjenju primene nove metodologije pristupanja EU.\n“Ovako jasnije uslovljavanje daljeg napretka u drugim oblastima dok se ne obezbedi nezavisnost pravosuđa, omogući tužilaštvu i policiji da deluje bez diktata vladajuće strukture, radi na suzbijanju korupcije i organizovanog kriminala i iznad svega obezbedi ostvarivanje ljudskih prava građanima Srbije, je izrazito važno, pre svega jer pokazuje koliko je vladavina prava važna i za sve druge oblasti u kojima usklađujemo pravni okvir sa EU”, kaže Spremo za naš portal.\nUpravo je jedan od glavnih ciljeva nove metodologije bio da ubede države članice sa većom dozom skepticizma prema proširenju da će vladavina prava ostati ključan uslov za članstvo u EU. Ovo je bila, između ostalog, reakcija na nezadovoljavajuće rezultate koje su postigle Crna Gora i Srbija.\nVeć pomenuti Akcioni planovi za poglavlja 23 i 24, prema tome, postaju još značajniji dokumenti u daljem procesu pristupanja. Jovana Marović, izvršna direktorka Politikon mreže iz Podgorice, međutim kaže da je Komisija propustila priliku, makar u slučaju Crne Gore, da ubrza ispunjavanje reformi tako što će insistirati na donošenju novih Akcionih planova. Naime, Komisija predlaže da trenutni dokumenti ostanu na snazi.\n“I dalje je fokus na prelaznim merilima koja su definisana na samom početku procesa, a koja nisu dovoljno konkretna da bi pomogla državama koje pregovaraju da bolje odgovore zahtevima. U tom smislu, mišljenja sam da bi nove mere i prioritete već sada trebalo definisati, a ne ukoliko se se jave problemi u ispunjavanju merila”, kaže Jovana Marović, osvrćući se na predlog EK da će novi akcioni planovi biti predloženi tek ukoliko se jave problemi u pregovorima. Prema njenoj oceni, ovi problemi već postoje.\n“Zbog toga bi Crna Gora, i Srbija, trebalo da ažuriraju postojeće ili usvoje nove akcione planove. Sa postojećim akcionim planovima u Crnoj Gori ne mogu biti ispunjena prelazna merila”, kaže Jovana Marović.\nHoće li Srbija brže otvarati poglavlja?\nIako će prelazna merila verovatno postati termin mnogo prisutniji u javnosti ukoliko se ovaj predlog Komisije usvoji, daleko najpoznatiji termin vezan za novu metodologiju su takozvani “klasteri” – grupe pregovaračkih poglavlja koje se otvaraju istovremeno.\nPostojeća 33 pregovaračka poglavlja podeljena su u šest klastera. U teoriji, Severna Makedonija i Albanija, države koje tek treba da ih otvore, neće morati da prolaze kroz duge i zamorne procese otvaranja jednog po jednog poglavlja, kroz koje su prošle Srbija i Crna Gora. Cilj ove promene je da se postigne veća dinamičnost. Međutim, pitanje je da li će se situacija drastično promeniti kada je reč o Srbiji.\nZa Crnu Goru, klasteri više nisu relevantni, jer je ona 2020. otvorila sva poglavlja. Srbija, s druge strane, te godine nije otvorila nijedno i ostala je na 18, što je za mnoge bio zabrinjavajući znak i jasna poruka da EU nije zadovolja rezultatima reformi u Srbiji. Preostala poglavlja raspoređena su u različite klastere, tako da će, kada stigne do njihovog otvaranja, Srbija zapravo otvarati ne cele klastere, već samo njihove preostale delove.\nEvropska komisija predložila je da se oceni stanje u svakom klasteru kako bi pronašla najveće prepreke njihovom otvaranju. Potom će države članice, koje će donositi odluku o otvaranju preostalih klastera, biti informisane o stanju u njima i ispunjavanju kriterijuma za njihovo otvaranje.\nMeđutim, uz ispunjavanje samih kriterijuma vezanih za pojedinačne sektore – unutrašnje tržište, ekologiju ili konkurenciju – i ovde će biti neophodno ispunjavanje kriterijuma vladavine prava.\nKako je navela Komisija, klasteri za Srbiju će se otvoriti “ukoliko se države članice saglase da je postignut dovoljan napredak u oblasti vladavine prava”. Uz pretpostavku da u 2020. godini nisu otvorena poglavlja zbog stanja u vladavini prava – a to je potvrdio i državni sekretar za Evropu Miheal Rot tokom nemačkog predsedavanja Savetom EU krajem prošle godine – to znači da se situacija nije mnogo promenila. Srbija će otvoriti nova poglavlja, bilo unutar klastera, bilo van njih, tek kada postigne dovoljan napredak u oblasti vladavine prava.\nPolitičke međuvladine konferencije – još rano za ocenu\nJedna od novina izmenjene metodologije jeste održavanje redovnih političkih međuvladinih konferencija između, sa jedne strane, država članica EU i, sa druge, država kandidata. Do sada su se međuvladine konferencije održavale samo kada su se poglavlja otvarala ili zatvarala, a ova mera podrazumevala bi dodatnu platformu za sastanke predstavnika vlada članica i kandidata.\nS obzirom da države članice odlučuju o svakom narednom koraku u procesu pristupanja, cilj ovih konferencija bio bi da se pošalju jasne političke poruke o tome šta se od kandidata očekuje da ispuni i u kom roku, verovatno jezikom koji bi bio precizniji od tehničkog žargona Evropske komisije.\nPrema predlogu primene nove metodologije na Crnu Goru i Srbiju, političke međuvladine konferencije održavale bi se najmanje jednom godišnje, nakon što Komisija usvoji izveštaje o napretku.\n“Održavanjem redovnih međuvladinih konferencijama jednom godišnje, nezavisno od otvaranja i zatvaranja poglavlja, jasnije bi svi koji prate napredak zemalja kandidata mogli da predoče kako da se pojedine stvari koje stoje u Izveštaju EK pomere ili unaprede. Ovo je posebno važno kako bi se čula i mišljenja država članica EU”, ocenjuje Jovana Spremo.\nJovana Marović naglašava, međutim, da bez značajnije promene raspoloženja kada je reč o proširenju, ne treba imati previše visoka očekivanja.\n“Redovne međuvladine konferencije jednom godišnje su dobar znak, ali ni one neće imati posebnu ulogu ukoliko se ne promeni stav pojedinih država članica EU prema politici proširenja”, kaže ona.\nObe sagovornice ističu i da će biti zanimljivo videti kako će se primenjivati nagrade za brže napredovanje u reformama i kazne za odsustvo napretka ili nazadovanje. Ovo su mere koje takođe predviđa nova metodologija, ali u slučaju Srbije i Crne Gore ostaje nepoznato kako bi to tačno izgledalo – bar na osnovu trenutnog predloga Evropske komisije, koji samo pominje da će se primenjivati “korektivne mere” koje već postoje.\nJovana MarovićJovana Spremonova metodologija EUPoglavlje 23Poglavlje 24Vladavina prava\nEvropska narodna partija traži zasebno glasanje o aferama u Srbiji: Korak ka njihovom izbacivanju?\nBilčik: Srbija mora da rešava slučajeve korupcije i kriminala\n[BSF] Beogradski bezbednosni forum 2018 počinje danas\nEWB 17. 10. 2018. 21. 10. 2018.\nKatarina Pavlović 15. 06. 2018. 24. 06. 2018.\nProjektni asistent i novinar na portalima “European Western Balkans” i “European Western Balkans – Srbija”


Velika Britanija razmatra mogućnost slobodne trgovine sa Kinom | Gde Investirati\nVelika Britanija razmatra mogućnost slobodne trgovine sa Kinom\nDošlo je vreme da se istraže nove mogućnosti širom sveta, uključujući i Kinu rekao je britanski ministar finansija Filip Hamond upozorivši da će Brexit baciti “senku” na svetsku ekonomiju.\nHamond je u izjavi za Sky TV , na marginama samita Grupe 20 (G20) vodećih svetskih privreda u gradu Čengdu u Kini, naveo da glasanje za izlazak Britanije iz EU “nije samo senka sa kojom se suočava svetska ekonomija”, već da će “neizvesnost u vezi sa ishodom tog procesa visiti nad perspektivama globalne privrede možda i nekoliko godina”.\n“U isto vreme otvaraju nam se vrlo uzbudljive mogućnosti sa Kinom, sa Australijom, sa Indijom, i mnogim drugim zemljama”, nakon što Britanija istupi iz EU, rekao je on, a prenosi agencija France pres.\nNa pitanje novinara britanskog javnog servisa BBC da li može da zamisli slobodnu trgovinu s Kinom, odgovorio je: “Definitivno mogu da zamislim takvu stvar”.\n“Mi već imamo strateško partnerstvo s Kinom… Kada izađemo iz EU nemam sumnje da ćemo na obe strane želeti da učvrstimo taj odnos kroz jaču strukturu na bilateralnoj osnovi”, dodao je Hamond.\nMinistri finansija G20 su na samitu održanom minulog vikenda, istakli da je glasanje za Brexit pojačalo rizike za svetsku ekonomiju i obećali da će koristiti “sva politička sredstva” za podsticanje rasta.\nKineski predsednik Sji Đinping je izjavio pre referenduma da se nada da će Britanija ostati u 28-članoj Uniji kako bi unapređivala “produbljivanje razvoja odnosa Kine i EU”.\nViši rukovodioci iz pojedinih najvećih britanskih kompanija iz sektora finansijskih usluga, uključujuci HSBC, Virgin Money, Londonsku berzu i Standard Life, putovali su sa Hamondom na ovaj skup.\nBritanska premijerka Tereza Mej je takođe telefonom razgovarala sa premijerom Australije Malkolmom Turnbulom ranije ovog meseca o trgovinskom sporazumu sa tom zemljom.\nPored toga, kako podseća francuska agencija, visoki zvaničnik britanskog Forin Ofisa, Alok Šarma, bio je prošlog ponedeljka u Indiji u svojoj prvoj poseti od kada je imenovan.\n“Britanija je otvorena za poslovanje i napredovanje na svetskoj sceni. Želimo što je moguće snažnije odnose sa Indijom”, kazao je Šarma.\nPrevious Država spremila plan B za Galeniku\nNext Delhaize Srbija postao deo lanca Ahold Delhaize\nTags Brexitslobodna trgovinaVelika Britanija\nSiniša Mali: Biće otkaza u kompaniji Air Serbia\nPredsednik Nadzornog odbora avioprevoznika Air Serbia Siniša Mali najavio je da će biti otpuštanja u toj kompaniji ali je dodao da je ona profitabilna i stabilna.\nKnežević: U sledećoj godini podsticaji i za domaće firme do 100 zaposlenih\nMinistar privrede Srbije Goran Knežević rekao je u četvrtak da će naredne godine finansijsku podršku dobijati i domaće firme sa manje od 100 zaposlenih.\nCene nafte prošle nedelje pale 4 odsto\nNa svetskim tržištima su cene nafte prošle nedelje pale oko 4 odsto, skliznuvši blizu najnižih nivoa u dva meseca, nakon novih naznaka da je proizvodnja i dalje znatno veća od potražnje.


Predrag Jović: Nećemo dozvoliti gradnju centara na srpskoj zemlji kod Bosanskog Petrovca - Cenzura.ba\nZamjenik ministra za ljudska prava i izbjeglice u Savjetu ministara Predrag Jović izjavio je danas da srpski predstavnici u Savjetu ministara neće dozvoliti da se na područjima sa srpskom većinom u Federaciji BiH formiraju i grade izbjeglički centri za smještaj ilegalnih migranata.\n“Što se tiče nas i mog ličnog stava, nikad nikakav centar neće biti tamo gdje su Srbi nekada živjeli i gdje su povratnici. Što se tiče srpskih predstavnika u Savjetu ministara, oni to neće dozvoliti”, tvrdi Jović.\nOn je naveo da je već kontaktirao srpska udruženja, ali i Ministarstvo bezbjednosti i da će, ukoliko bude pravljen centar za smještaj ilegalnih migranata, on biti blizu granice sa Hrvatskom.\nJović smatra da su najave da će u većinski srpskom mjestu Medeno Polje kod Bosanskog Petrovca biti smješteni ilegalni migranti, “čisto politička priča koju je neko pustio” i da ima informacije “kao da neki pokušavaju prebacivanjem migranata namjerno da izazovu krizu”.\nPredsjednik Opštinskog vijeća Velike Kladuše Fikret Bašić rekao je da delegacija opštine, koja se danas sastala sa ministrom bezbjednosti u Savjetu ministara Draganom Mektićem, nije prihvatila prijedlog da EU finansira privremeno šatorsko naselje u mjestu Polje u Velikoj Kladuši do izgradnje migrantskog prihvatnog centra u Medenom Polju.\nPredsjednik Saveza srpskih zavičajnih udruženja “Zavičaj” Brane Pećanac izjavio je da bi smještaj migranata u srpskim selima u FBiH mogao da ugrozi ostanak Srba na tim prostorima, što se ne smije dozvoliti.\n12. veljače 2020. Rizo Mehdin, poznati fudbaler i veteran Bosanski Petrovačke MLADOSTI je umro.\n18. prosinca 2018. Izetbegović: Na vidiku koalicija SDA-SNSD-HDZ na državnom nivou\n12. travnja 2018. Nećemo trošiti novac na avione kao države u regiji, pravit ćemo svoje dronove\nPovodom Dana oslobođenja općine BOSANSKI PETROVAC na današnji dan je krenula akcija operaci...\nPotvrđeno je 7 novih slučajeva. – Novi slučajevi registrirani su u Zeničko-Dobojskom...\nJoš jedan korona-party: Načelnik B. Petrovca, šef Civilne zaštite, vatrogasne brigade s dru...\nRizo Mehdin, poznati fudbaler i veteran Bosanski Petrovačke MLADOSTI je umro.


Ivana Buha: Kelmendi je naručio ubistvo Ramiza Delalića - CIN\nSupruga bivšeg šefa beogradske kriminalne grupe tvrdi da je Kelmendi naručio ubistvo Ramiza Delalića.\nPrema optužnici koju su podigli tužioci sa Kosova, Delalićevo ubistvo je naručila suparnička kriminalna grupa pod vođstvom Nasera Kelmendija. On je navodno jedan od najmoćnijih kriminalnih vođa u regionu i trenutno mu se na Kosovu sudi za organizovani kriminal. Prema optužnici, Buha je unajmio tri osobe da likvidiraju Delalića.\nCIN i OCCRP su ranije objavili priču da je to ubistvo izvela Ostojićeva grupa koju su sačinjavali Strahinja Rašeta, Milan Mitić i Nebojša Vukomanović Četnik, po narudžbi kriminalne grupe Nasera Kelmendija.


Izgradnja visokih drvenih konstrukcija nastavlja da ruši stereotipe. Ambicozni stambeni toranj koji je dizajnirala danska firma Schmidt Hammer Lassen nosi naziv Rocket&Tigerli i biće najviši drveni toranj na svetu, sa impresivnom maksimalnom visinom od 100m.\nRocket&Tigerli nastaje u saradnji sa Cometti Truffer Hodel i biće smešten u švajcarskom gradu Vinterthur, u blizini Ciriha. Projekat će zapravo obuhvatiti tri manje zgrade i kulu, au njima će se nalaziti stambeni prostor, studentski smeštaj, restoran, maloprodajni objekti, ski-bar i hotel.\nZgrade će biti prekrivene zelenilom, a unutrašnjost će biti svetla i otvorenasa dekorom koji ističe prirodnu lepotu drveta.\n„Projekat označava prekretnicu u izgradnji drvenih zgrada – ne samo zbog svojih 100 metara, što je rekord za stambene zgrade sa nosivom drvenom konstrukcijom, već i zato što uvodi inovativni sistem izgradnje koji ispituje drvo kao prirodnu zamenu za beton„, objasnili su iz firme. Švajcarska kompanija Implenia i Švajcarski Federalni institut za tehnologiju iz Ciriha (ETH), radili su zajedno na razvoju novog sistema koji omogućava izgradnju viših drvenih zgrada.\n„U novom sistemu betonsko jezgro je zamenjeno drvetom, što rezultira činjenicom da pojedinačna greda ima manju težinu. To omogućava izgradnju viših konstrukcija, a istovremeno obezbeđuje da ceo proces izgradnje ima manju količinu ugrađenog ugljenika.“\nOčekuje se da će Rocket&Tigerli biti završen i spreman za useljenje do 2026. godine.


Veliki fudbalski entuzijasta i fanatični navijač Slovana Liberec i FK Liverpul\nOn je bio taj koji je došao na ideju da osnuje FHS EA i počne da pruža concierge usluge profesionalnim sportistima. Trenutno je zadužen za fudbalsku i hokejašku klijentelu u Češkoj, upravlja međunarodnom ekspanzijom FHS EA i trudi se da nas dovoljno motiviše svojim inovativnim idejama.\nNažalost, nikada nije igrao profesionalni fudbal. Barem je studirao pravo na Karlovom univerzitetu u Pragu, a potom je radio u vodećim svetskim advokatskim kancelarijama u Pragu i Londonu. Godine 2013. osnovao je sopstvenu advokatsku kancelariju CEE Attorneys, koja sada ima više od 160 advokata i posluje u osam zemalja u regionu Centralne i Istočne Evrope.\nZdenek je srećno oženjen i kod kuće ima dva mala fudbalera.


Institut za evropske poslove: U Srbiji mnoge šanse propuštene – SNEWS\nBy SNews 23. Aprila 2020. 454\nIako je Srbija, u načelu, bolje mjesto za život nego prije deset godina, mnoge šanse su propuštene, a neke od vrijednosti više su ugrožene, ocjenio je Institut za evropske poslove u povodu deset godina od svog osnivanja.\n“Šansa da se pomirimo sa sobom, drugima i posledicama Miloševićeve politike i nacionalističke ideologije još uvek ostaje neiskorišćena. Popis stradalih tokom devedesetih mora se napraviti, a društvo mora razgovoriti o uzrocima i posledicama društvenog devastiranja. Proces evropskih integracija važan je mehanizam u suočavanju sa lošim političkim odlukama, ali pitanja vladavine prava, korupcije, slobode misli, okupljanja i društvenog uređenja izuzetno su ozbiljna i zahtevaju političku zrelost i viziju koja još uvek nedostaje”, ukazuju iz ove organizacije ističući da će se na predstojećim izborima vidjeti i “da li smo potpuno izgubili slobodu izbora, pravo za koje su se naši roditelji izborili 5. oktobra”.\nIzražavajući zahvalnost svima na podršci i saradnji, organizacija formirana od šestoro tinejdžera prije deset godina je najavila da anstavlja da prati poštovanje ljudskih i manjinskih prava, javne odgovornosti državnih službenika, politike koje vode regionalnom pomirenju i kako se država bori sa ekstremizmom.\nDeseti rođendan Instituta proslavlja. kako se navodi u saopštenju, intimno, u izolaciji, suočavajući se sa istim društvenim izazovima zbog kojih su je osnovali 2010: slaba zaštita ljudskih prava, visoka autoritarnost, manjak političke odgovornosti, loše obrazovanje, ograničena kritička razmišljanja, ugrožene manjinske grupe, nesuočavanje sa prošlošću i bez regionalne saradnje, aktivnog građanstva i sa sporim evroatlantskim reformama.\nInstitut je do danas imao 10.136 učesnika treninga, seminara, debata i konferencija u svim dijelovima Srbije, u delovima Regiona i Evrope starosti od 10 do 90 godina. Objavili su 37 istraživanja, analiza i publikacija o odnosima Srbije i EU, SAD, Rusije i NATO, ljudskim pravima i o Kosovu. Kako se navodi u popisu aktivnosti, obišli su više od 100 gradova u Srbiji, Hrvatskoj, Bosni i Hercegovini, Crnoj Gori, Albaniji, Makedoniji, Njemačkoj i Holandiji. Doprinjeli su dijalogu o integracijama Srbije u EU i NATO, rješavanju pitanja Kosova i regionalnom pomirenju, dali su skroman doprinos boljem razumevanju ljudskih i manjinskih prava, odgovornosti političara, regionalnog pomirenja i borbe protiv ekstremizma.\n“U više od 50 projekata u četiri programa, rezultati našeg rada kao i zagovaranje integracije Srbije u evroatlantske strukture objavljeno je u više od 500 medijskih članaka i priloga. Rasli smo! Od jednog donatora i prvog zaposlenog do desetine donatora, 17 kolega i koleginica i 15 stažista koji su prošli kroz Institut i više od 300 saradnika, predavača, govornika i radioničara! Verujemo da smo, na mikro nivou, doprineli da Srbija bude bolje mesto za život, gde su evropske vrednosti: ljudsko dostojanstvo, sloboda, demokratija, vladavina prava, ljudska prava, mir, blagostanje i borba protiv socijalne isključenosti i diskriminacije na boljem stupnju razumevanja nego što su bile pre”, navedeno je iz Instituta za evropske poslove.\nTagovi: EU Institut za evropske poslove integracija Kosovo NATO SAD Srbija\nReis Nasufović: Postom u Ramazanu moramo biti širokih prsa i otvorenih srca\nAvion Turkish Airlinesa specijalnim letom “nacrtao“ mjesec i zvijezdu\nObjavljena kasida “Posljednja stanica Štrpci” (VIDEO)\nBy SNews 27. Februara 2021.\nKMF Novi Pazar u finalu Kupa Srbije\nBy SNews 1. Aprila 2021.\nPrijepolje: Zaplijenjeno više od 70 kilograma marihuane, uhapšena jedna osoba\nBy SNews 9. Novembra 2021.


Skupština usvojila: 300.000 dinara za prvo dete – Bankar.rs\nHome/ANALIZE/Skupština usvojila: 300.000 dinara za prvo dete\nANALIZELICNE FINANSIJEMAKROEKONOMIJASVE VESTI\nSkupština usvojila: 300.000 dinara za prvo dete\nPoslanici skupštine Srbije usvojili su danas izmene i dopune zakona o finansijskoj pomoći porodicama sa decom.\nTako će od 1. januara 2022. godine za svako prvorođeno dete majka dobiti pomoć države u iznosu od 300.000 dinara, dok će za drugo i treće dete pomoć iznositi po 100.000 dinara.\nPotvrđen je set sporazuma dogovorenih u okviru inicijative Otvoreni Balkan, a koji se odnose na saradnju u veterinarskoj, fitosanitarnoj i oblasti bezbednosti hrane, slobodan pristup tržištu rada i o povezivanju šema elektronske identifikacije građana Zapadnog Balkana.\nPoslanici su danas izabrali i desetoro sudija koji se prvi put biraju na sudijsku funkciju i člana Saveta Komisije za zaštitu konkurencije.\nUsvojen je izveštaj o radu Regulatorne agencije za elektronske komunikacije i poštanske usluge za 2020. godinu. Skupština je dala saglasnost na finansijske planove Komisije za hartije od vrednosti, Regulatornog tela za elektronske medije i Agencije za energetiku.\nPoslanici su usvojili i izveštaje o radu Agencije za sprečavanje korupcije, poverenika za zaštitu ravnopravnosti, zaštitnika građana i poverenika za informacije od javnog značaja i zaštitu podataka o ličnosti.\nDanašnjim glasanjem završeno je redovno jesenje zasedanje, a poslanici će, kako je najavio predsednik Skupštine Srbije Ivica Dačić, nastaviti da rade već u januaru na vanrednom zasedanju.\nFinansije Skupština Srbije


Ekonomski fakultet, 14.07.2020\n/ EKONOMSKI FAKULTET /VIJESTI /ODGOVORNO UPRAVLJANJE JAVNIM FINANSIJAMA I STIMULISANJE EKONOMSKOG RASTA RJEŠENJE ZA JAVNI DUG\nJavni dug i makroekonomske performanse u zemljama Zapadnog Balkana, tema doktorske disertacije na kojoj je nedavno doktorirala Milena Radonjić-Konatar, saradnik u nastavi Ekonomskog fakulteta Univerziteta Crne Gore, bio je povod razgovora sa njom.\nNjena disertacija je nastala kao rezultat višegodišnjeg, kompleksnog istraživanja, koje je dalo doprinos ekonomskoj debati o pitanju efekata javnog duga. Dio njenog istraživanja objavljen u renomiranom međunarodnom časopisu koji je indeksiran u SSCI bazi I predstavlja najbolju potvrdu njegovog kvaliteta i originalnosti.\n“Uprkos tome što postoji veliki broj studija koje se bave pitanjima veze između javnog duga i makroekonomskih performansi u različitim zemljama ili grupama zemalja, veoma malo je pisano o iskustvu Zapadnog Balkana. Istraživačkim uzorcima novijih empirijskih studija nijesu obuhvatićene zemlje Zapadnog Balkana”, navodi Radonjić.\nOna smatra da obezbjeđenje zdrave ekonomske politike predstavlja prioritet za zemlje Zapadnog Balkana, s obzirom na to da je razvoj situacije u regionu pojačao zabrinutost o pitanju da li je javni dug počeo da dostiže nivoe koji negativno utiču na ekonomski rast i koliko je opasan njegov dalji rast.\nU okviru rada, Radonjić je sprovela ekonometrijsku analizu na osnovu koje su izvedene konkretne preporuke za vođenje ekonomske politike.\n“Na prvom mjestu, kreiran je ekonometrijski model uticaja javnog duga na ekonomski rast i pokazano je da rast javnog duga ima isključivo negativne efekte na ekonomski rast u zemljama Zapadnog Balkana. S druge strane, ispitane su ključne determinante rasta javnog duga u regionu i utvrđen je doprinos različitih mjera ekonomske politike koje se mogu primjenjivati kako bi došlo do smanjenja javnog duga. Rezultati su pokazali da je rješenje u balansiranom pristupu: stimulisati ekonomski rast bez zanemarivanja značaja odgovornog upravljanja javnim finansijama koje predstavlja osnov svake stabilne privrede”, pojašnjava Radonjić.\nOna zaključuje da u kontekstu aktuelne krize koja je izazvana pandemijom koronavirusa, neophodno je da zemlje koje imaju ograničen fiskalni prostor kao što su zemlje Zapadnog Balkana pronađu kompromis između obezbjeđivanja fiskalne održivosti i stimulisanja privrednog oporavka kako donijete mjere ne bi imale posljedice suprotne od očekivanih.\n“Važno je, međutim, istaći činjenicu da koronavirus nije jedini izazov sa kojim će se Zapadni Balkan suočavati u budućnosti. Važno je da se zemlje regiona oporave od trenutne krize, ali bez ugrožavanja sposobnosti suočavanja sa budućim izazovima. Stoga, zemlje moraju povećati svoju spremnost da brzo reaguju u slučaju novih šokova, kao i otpornost svojih ekonomskih sistema, tako što će podstaći rast produktivnosti i riješiti svoje unutrašnje neravnoteže sa kojima se suočavaju”, smatra Radonjić.\n“Vjerujem da ovaj doktorat predstavlja odskočnu dasku i početak jednog novog naučnoistraživačkog procesa”, dodaje Radonjić.\nNa Ekonomskom fakultetu angažovana je od 2011.godine, kao saradnik u nastavi za oblast makroekonomija, a usavršavala se na brojnim eminentnim fakultetima i institucijama u Evropi.


Govor Predsednice Republike Kosovo na doček novog šefa EULEX-a, g. Berndt Borchardt - Novosti i Događanja - Predsednica Republike Kosovo - DR VJOSA OSMANI - SADRIU\nGovor Predsednice Republike Kosovo na doček novog šefa EULEX-a, g. Berndt Borchardt\nUoči obeležavanja petogodišnjice proglašenja nezavisnosti Republike Kosovo, danas izražavamo dobrodošlicu novom šefu misije EZ-e za vladanje zakona, obeležavajući tako nastavak rada jedne od najvećih misija EZ-e. Jedna misija koja će pomoći Kosovo u njenom demokratskom procesu u pravcu evropske integracije i blagostanja njenih građana.\nKosovo je jedna zajednička istorija uspeha naroda i njenih institucija kao i međunarodne zajednice i ona je dokazala ovih godina da je faktor mira i stabilnosti i da je promoter dobrosusedstva ne samo u regionu nego i šire.\nUspostavljena na građanskom principu, Republika Kosovo, gradi jedan sistem demokratskih vrednosti, zasnovan na evropskim vrednostima, konsolidirajući institucije zemlje uz uspostavljanje pravne države.\nKosovo, kao nova država u karti Evrope prolazi kroz njene izazove, kao sve druge zemlje u periodima tranzicije, i naše sučeljavanje sa njima postaje sve jače.\nPostavljajući osnovna načela jedne pravne države, borba protiv negativnih pojava u zemlji, organizovanog kriminala i korupcije je pretvorena u prednost rada u cilju pobede nad njima. Ne želimo da mlađim generacijama ostavljamo na teret breme odgovornosti i naše zajedničko angažovanje u ovoj borbi i budućim bitkama za uspostavljanje vladanja zakona u celoj teritoriji zemlje, jeste stalna namera i cilj. Kosovo je zemlja svakog njenog građana, država velikih mogućnosti i prednosti, gde kulturna, verska i etnička raznolikost, su pretvorene u njene vrednosti.\nKosovo je neodvojiv deo Ujedinjene Evrope, te integracija u ovu veliku porodicu nema alternativu. Narod Kosova, bez razlike, jeste jedinstven u ovom cilju i put u pravcu integracije će da ostvare zajedno. Demokratski procesi u celoj regiji i ciljevi Zapadnog Balkana za članstvo u EZ-e, treba da se ostvare zajedno bez ometanja jedan drugog, nego uz poštovanje samostalnosti svakog.\nNaš put u pravcu evropske integracije činimo zajedno sa evropskim misijama na Kosovu. Pomoć misije za vladanje zakona, EULEX-a, za institucije Kosova jeste korisno i do sada je dalo rezultate.\nMisija EULEX-a je bila i ostati će jedan prisni partner institucija Republike Kosovo za garantovanje reda i zakona. Mi trebamo da nastavljamo delovati odlučno i zajedno radi izgradnje punih kapaciteta na Kosovu i za uspostavljanje reda i zakona.\nŽelim Vam dobrodošlicu na Kosovu i mnogo uspeha u vašoj novoj dužnosti.\nVi nesumnjivo donosite potrebno iskustvo i posvećenje rukovođenja Misijom EULEX-a za postizanje njegovog važnog cilja.


Specijalne ruske mašine na ulicama u Srbiji (VIDEO)\nRuski vojni stručnjaci, koji su stigli u Srbiju radi pružanja pomoći u borbi\nprotiv virusa korona, počeli su sa aktivnostima na dezinfekciji prostora i posetili su zdravstvene ustanove u više gradova u Srbiji.\nPrema usaglašenom planu za angažovanje, jedinice ABHO sa tehnikom posebne namene izvršile su dezinfekciju na oko 65.000 kvadratnih metara u prostorijama i oko zdravstvenih ustanova.\nMeđu prvim ustanovama izvršena je dezinfekcija u porodilištu Ginekološko-akušerske klinike „Narodni front“ i Kliničko-bolničkog centra „Dragiša Mišović“ u kome su smešteni pacijenti srednje i teže oboleli od Covid-19.\nU prvoj fazi ruski lekarski timovi vrše analizu epidemiološkog stanja i konsultacije sa svojim srpskim kolegama radi detaljnog upoznavanja sa zdravstvenom situacijom, a uskoro će i neposredno pružati medicinsku pomoć obolelim od virusa korona.\nZa mesto specijalne obrade tehnike posle akcija dezinfekcije određen je prostor u krugu Vojnomedicinske akademije.\nU okviru pomoći stiglo je i 16 specijalnih motornih vozila namenjenih za dezinfekciju objekata i puteva, kao i velika količina medicinske opreme, tehnike i zaštitnih sredstava neophodnih u lečenju pacijenata zaraženih virusom korona i u borbi protiv širenja Covida-19.


Raspored - Radio Slobodna Evropa, Četvrtak 27 decembar/prosinac 2012\nEmisiju uredila i vodi Lejla Omeragić Ćatić Info plus ovog jutra donosi novosti iz Tuzle i tog kantona Iz programa RSE biramo zanimljivu priču o najpopularnijim srbijanskim imenima, čime se bavio tamošnji statistički zavod U Behalend – Tematskom parku nastavljamo s odabirom najboljih u protekloj godini. Naši dopisnici iz Banja Luke, Travnika, Mostara i Doboja biraju najuspješnije kolektive iz oblasti obrazovanja, kulture, umjetnosti i sporta. Obavezno poslušajte, imate šta da čujete. Rubrika četvrtkom: Filmoskop\nU emisiji poslušajte: - Dačić poručuje da će spomnik u Preševu biti uklonjen. Mediji objavili pretnje pripadnika nekadašnje OVBPM. Za RSE govori predsednik Opštine Preševo Ragmi Mustafa - „Rešenje za sever Kosova ne treba tražiti u trgovini teritorijama”, kaže američki ambasador Kirbi - Analiziramo i da li je Ivica Dačić postao nosilac politike realizma kada je u pitanju Kosovo? - Čućete koja su najpopularnija imena u Srbiji u poslednjih 70 godina - Govorimo i o poziciji žena u srpskom društvu\nU emisiji poslušajte: - Reakcije na Vladin prijedlog smanjenja plata i zamrzavanje penzija - Hoće li radnici nikšićkog Onogosta Novu godinu čekati u svojim domovima ili pred zgradom Vlade? - Gdje će za predstojeće praznike pitali smo i poslanike\n- „Ima otvorenih pitanja, ali Srbija želi najbliže odnose sa BiH“, izjavio u Sarajevu šef srpske diplomatije. - „Više nema pobede na Kosovu, ali porazi moraju da prestanu“, poručio predsednik Nikolić. - Govorimo o tenzijama koje su se podigle zbog spomenika u Preševu poginulim borcima rasformirane Oslobodilačke vojske Preševa, Bujanovca i Medveđe. - Istražujemo da li je Ivica Dačić postao najpragmatičniji predstavnik vlasti po pitaju Kosova i evropskih integracija. - Sedam osoba privedeno u nastavku afere "Azotara", javljaju mediji. - Policajci na sindikalnom protestu u Beogradu zatražili oštrije kazne za ubice njihovih kolega i bolje uslove rada.\nVoditelj Gordana Sandić Hadžihasanović U emisiji možete čuti: - Kako je protekla posjeta ministra vanjskih poslova Srbije Ivana Mrkića Bosni i Hercegovini - Šta će izazavati povratak ministra Desnice Radivojevića u Vladu Federacije BiH? - Kako 2012. godinu ocjenjuje Stranka demokratske akcije? - Protesti radnica "Bosanke" iz Zenice u Sarajevu - Deda Mraz u dječijem domu na Bjelavama - Promovisan "Adresar Čeha u BiH 1910. godine"


Nova junakinja crtanog filma\nKrstarica 24. aprila 2002. 00:00\nAnimirani ženski likovi popularnih crtanih filmova gotovo uvek su predstavljeni kao lepi, zgodni i uspešni. Valja se setiti samo nekoliko poslednjih Diznijevih produkcija, poput „Lepotice i Zveri“ ili „Pokahontas“: velike oči, tanak struk i prelep osmeh – glavne su vizuelne odlike ovih junakinja. Slična situacija javlja se i u nizu drugih crtaća. Pored toga što su lepe, glavne junakinje poseduju i čitav niz kvaliteta, a na kraju, prošavši kroz brojne peripetije, sa uspehom rešavaju problematičnu situaciju, čime se priča završava željenim stanjem „happy ever after“.\nIako ovakve vesele priče deluju optimistički i podsticajno, ponekad im nedostaje malo životne realnosti, jer se neuspeh kao mogućnost ne uzima u obzir. Premda su pozitivni likovi koji se uspešno suočavaju sa problemima dobri uzori, nerealno je predstavljati život kao niz pobeda i lako rešivih problema: nasuprot plejadi uspešnih lepotica, javlja se potreba za nečim drugačijim i u većoj meri realnim.\nDrugačiju koncepciju ženskog crtanog lika, umnogome životniju, ponudio je ruski web dizajner Oleg Kuvajev. Njegova junakinja zove se Masjanja, a „rođena je“ 22. oktobra 2001. Crtani film u kojem se Masjanja pojavljuje kao glavni lik kreiran je tehnikom flash animacije.\nZa veoma kratko vreme, Masjanja je postala popularna u širokom krugu ljubitelja crtanih filmova, pridobivši brojne simpatije kako ženskog, tako i muškog dela publike. Ponekad je definišu kao rusku verziju „Bivisa i Batheda“: poput američkog crtanog filma, i ruski je kreiran za mladu publiku, mada je tip humora, prema rečima autora, tipično ruski.\nMasjanja definitivno nije prikazana kao lepotica: ogromna glava, malo kose i ruke insekta nipošto ne odgovaraju predstavi o klasičnoj lepoti. Međutim, ona pleni svojom autentičnošću – za početak, interesantna je činjenica da zarađuje za život tako što peva po vozovima, što čini toliko loše da je putnici povremeno zamole da siđe!\nLuckasta i neobična, Masjanja je animirana junakinja koja svakako osvaja originalnošću: to potvrđuje i činjenica da je ovih dana traže za ruski MTV, kao i da mnogi političari žele da upotrebe njen lik u promotivne svrhe svojih kampanja.


Izvor: RTS, 21.Okt.2019, 10:15\nDragan Džajić, Stanislav Karasi i Ratomir Dujković, legende Crvene zvezde, pozvali su na oprez pred duel sa Totenhemom u Ligi šampiona. Crveno-beli gostuju u utorak uveče u Londonu, u meču koji ćete u direktnom prenosu moći da gledate na Prvom programu RTS-a.\n"Pevci" se nalaze u veoma lošoj formi, sedmi su u Premijer >> Pročitaj celu vest na sajtu RTS << ligi, a u poslednjih 11 mečeva u svim takmičenjima zabeležili su samo dve pobede, što mnogi vide kao idealnu šansu za srpskog šampiona.\nEkipa Maurisija Poketina biće pod imperativom pobede jer ima samo jedan bod u grupi, što Dragan Džajić ističe kao mač sa dve oštrice.\n"Očekujem dosta tešku utakmicu. Jedino što me brine ovde je atmosfera, kada se spomene Totenhem, svi kažu: 'Jao, velika šansa, videćete'. U ovom trenutku je to veliki problem za Zvezdu, biće nezgodna utakmica baš zato što kažemo da imamo neke velike šanse", rekao je Džajić, dodavši da veruje da su dueli sa Totenhemom i Bajernom u Beogradu najveća prilika da crveno-beli osvoje još neke bodove.\nStanislav Karasi je bio mnogo veći optimista.\n"Šta očekujem? Očekujem da pobedi", počeo je Karasi:\n"Biće veoma teško. Totenhem je slabo počeo u prvenstvu, od Bajerna je izgubio 7:2 i to je za njih sigurno katastrofalno. Taj specijalni sastanak koji su imali sa trenerom i upravom, bojim se da ne izazove veliki odjek kod igrača i da se vrate na kolosek na kojem su bili."\nKarasi se nada da će ekipa odigrati kao u prethodne dve utakmice u Ligi šampiona, dok je Ratomir Dujković želi da vidi hrabru predstavu Zvezde.\n"Optimista sam, bez obzira što igramo protiv viceprvaka Evrope, koji je trenutno u krizi rezultata. Igraju kod kuće, na novom stadionu, ali ne mogu da kažem da treba da ih se plašimo. Treba da izađemo hrabro i igramo kao u Nemačkoj. Imamo dobre igrače i kapacitet da možda donesemo koji bod odande", istakao je Dujković.


Vetar sprečio Vukićevića da nastupi u spustu, trka pomerena za ponedeljak – RADIO SPORT\n06/02/2022 Radio SPORT Vesti, Zimski sportovi 0\nTakmičenje u spustu, kojim je trebalo da budu otvorena nadmetanja u alpskom skijanju na Zimskim olimpijskim igrama u Pekingu, odloženo je zbog jakog vetra i loših vremenskih prilika. Trka u najbržoj skijaškoj disciplini pomerena je za ponedeljak i biće vožena od 5.00 ujutru po našem vremenu, saopštili su organizatori.\nNajbolji svetski skijaši, među kojima i srpski reprezentativac Marko Vukićević, nisu dobili priliku da otvore Zimske olimpijske igre zbog snažnog vetra na planinskom području Sijaohaituo, Nacionalnom centru za alpsko skijanje na severozapadu kineske prestonice.\nStart trke, zakazan za 11 po lokalnom, odnosno 04.00 ujutru po srednjoevropskom vremenu, nekoliko puta je pomeran.\nKada je postalo jasno da zbog udara vetra neće moći da garantuju bezbednost svih takmičara, organizatori su se odlučili za odlaganje takmičenja.\n„Trka u muškom spustu morala je da bude pomerena za neki drugi dan zbog trenutne vremenske situacije sa udarima vetra i predviđene prognoze. Novi start u muškom spustu nije poznat u ovom trenutku“, istakli su organizatori uz dodatak da će novi termin biti saopšten što je pre moguće.\nVremenske prilike prave velike probleme u Pekingu od samog početka ZOI, pošto su i zvanični treninzi u spustu otkazivani prethodnih dana.\nMarko Vukićević nastupiće sa startnim brojem 33.


KUVA U MAKEDONIJI: Albanski premijer pozvao lidere sve četiri Albanske partije iz Makedonije na tajne razgovore u Tiranu! | Vestinet.rs\nPočetna AKTUELNO\tKUVA U MAKEDONIJI: Albanski premijer pozvao lidere sve četiri Albanske partije iz Makedonije na tajne razgovore u Tiranu!\nAlbanski premijer pozvao lidere sve četiri albanske partije iz Makedonije na tajne razgovore u Tiranu\nAlbanski premijer Edi Rama rešio je da gazduje Makedonijom. On je pozvao lidere sve četiri albanske partije iz Makedonije na tajne razgovore u Tiranu, a kako se spekuliše, cilј mu je da na mesto makedonskog premijera postavi Albanca.\nKako mediji u Skopju prenose, Rama je rešio da iskoristi neizvesnu političku situaciju nakon izbora u Makedoniji. Naime, nijedna od velikih makedonskih stranaka – ni VMRO-DPMNE Nikole Gruevskog, ni opozicioni Socijaldemokratski savez za Makedoniju (SDSM) Zorana Zaeva – nije uspela da osvoji dovolјan broj glasova da samostalno vlaad.\nTako budućnost Makedonije zavisi od Albanaca, koji su osvojili 20 mesta u parlamentu i mogu da postavlјaju uslove za formiranje vlade.\nMogu da ucenjuju\nZbog toga je Edi Rama u Tiranu pozvao Alija Ahmetija , lidera najveće albanske partije u Makedoniji Demokratske unije za integracije (DUI), zatim Bilala Kasamija, šefa Bese, Menduha Tačija iz Demokratske partije Albanaca (DPA) i Zijadina Selu, vođu Pokreta za reforme DPA.\nNa razgovoru iza zatvorenih vrata sa Ramom u utorak su bili Kasami i sela, a juče je trebalo dase sretne sa Ahmetijem i Tačijem.\nNakon prve runde razgovora u utorak uveče Rama je saopštio da je apelovao na makedonske Albance da budu složni.\n– S obzirom na to da su u Makedoniji okončani izbori, Albanci treba da iskoriste šansu. Budući da su neizbežni u formiranju vlade, moraju ponovo da nametnu pitanje primene Ohridskog sporazuma iz 2001.\nAlbanske partije u Makedoniji nisu obavezne da u svemu budu složne, ali interes Albanaca mora da im bude na prvom mestu – rekao je Rama.\nMeđutim, kako mediji u Skoplјu pišu, albanski premijer se direktno umešao u politiku susedne Makedonije.\n– Edi Rama je dao uputstva makedonskim Albancima kako da se ponašaju prilikom pregovora o formiranju vlade u Skoplјu.\nRekao im je da bi trebalo da traže mesto predsednika vlade, budući da bez albanskih partija nova vlast ne može da bude formirana – naveo je diplomatski izvor iz Tirane za makedonske medije.\nTamošnja štampa naglašava da su besmislene Ramine primedbe o navodnom nepoštovanju Ohridskog sporazuma, kojim je okončan oružani sukob između albanskih terorista i makedonske vojske 2001.\nMI NE SMEMO PONOVITI GREŠKE ULEME SA ISTOKA! Reis Kavazović: Muslimane su posvađali i razjedinili zbog golih interesa!


Razgovor putem video linka sa predstavnicima Atlantskog saveta – Balkanekspresrb.rs\nRazgovor putem video linka sa predstavnicima Atlantskog saveta\n22/04/2021 Off By BERB\nPredsednik Republike Srbije Aleksandar Vučić razgovarao je danas putem video linka sa predstavnicima Atlantskog saveta (Atlantic Council) o situaciji u vezi sa pandemijom KOVID-19, kao i o regionalnim pitanjima i spoljnopolitičkim prioritetima zemlje.\nPredsednik Vučić je naglasio da se u nabavci vakcina Srbija nije ponašala geopolitički, već samo imajući u vidu spasavanje ljudskih života. On je rekao da ne veruje da je ono što je uradio tim na koji je ponosan, a čiji je on deo, nešto ogromno istorijsko, iako je Srbija svojim naporima dobila više vakcina od ostalih.\nPredsednik Vučić je istakao da je uspeh Srbije u nabavci vakcina vezan za uspehe u ekonomiji i naveo da je Srbija po rastu druga u Evropi, te da MMF prognozira Srbiji rast od 5 odsto za tekuću godinu, dok su domaća predviđanja između 6 i 6,5 odsto rasta BDP-a. On je dodao da su snaženju ekonomije Srbije doprinele i direktne strane investicije i podsetio da je prošle godine Srbija privukla skoro 70 odsto svih investicija u regionu, što je najvažniji stub našeg privrednog rasta, pored veće javne potrošnje.\n“Ti dobri rezultati su postignuti reformama pokrenutim 2014. i 2015. godine”, objasnio je predsednik Vučić i dodao da je ponosan što je Srbija mogla da pomogne regionu.\nPredsednik Vučić izrazio je očekivanje da će EU u pristupnim pregovorima otvoriti klaster sa Srbijom u junu.\n“Počeli smo da postižemo rezultate po brojnim pitanjima iz oblasti vladavine prava. Mislim da dobro napredujemo i u borbi protiv organizovanog kriminala. Naravno da postoje problemi sa kojima moramo da se suočimo. Moramo da investiramo ogromne napore u savladavanju svih tih problema. Spremni smo da saslušamo sve kritike. Ako smo sposobni da postižemo rezultate u ekonomiji i vakcinaciji, nemam sumnje da smo sposobni da poboljšamo i stanje ljudskih prava i demokratije”, zaključio je predsednik Vučić. On je istakao da je najvažnije očuvanje mira i stabilnosti u regionu i da bi region Zapadnog Balkana mogao da bude motor razvoja cele Evrope ukoliko bi došlo do formiranja jedinstvenog tržišta u okviru inicijative “mini Šengen”.\nPredsednik Vučić je, govoreći o situaciji na Kosovu i Metohiji, rekao da obe strane moraju da ispune ono što je potpisano u Briselu.\n“Od Beograda ne čujete nikakve ucene. Ne pretimo ratnom kompenzacijom i tužbama, ali to svaki dan čujemo od Prištine i nema reakcije SAD i EU”, naveo je predsednik i istakao da je važno da se poveća poverenje između dve strane i da se ne sme stvarati neprijateljska atmosfera. On je naglasio da Srbija mora više da uloži u odnos sa SAD i poveća poverenje američke strane.\n“Potrebne su nam SAD kao prijatelj Srbije jer možemo da uradimo nešto dobro. Možemo da napredujemo uz podršku SAD. To je preduslov za napredak ekonomije. Možda SAD nisu naš najbolji prijatelj, ali su prijatelj sa kojim imamo zajednički interes i zajedničku budućnost”, rekao je predsednik Vučić i dodao da Srbija želi da ima što više podrške. On je podsetio da postoji vojno tehnička saradnja, ali i saradnja na drugim poljima.\n“Sve više raste i zanimanje američkih kompanija koje su spremne da ulažu”, zaključio je predsednik Vučić.\nGovoreći o zelenoj agendi, predsednik Vučić je naveo da to nije lako pitanje za region, kao ni Srbiju, iako su svi saglasni da je zelena transformacija neophodna.\n„Sada više nisu glavna tema radna mesta i životni standard jer građani znaju da sve ide dobrim putem, već se govori o ekologiji. Zaštita životne sredine je bitna tema, kojoj ćemo se posvetiti, ali ne treba ići u krajnost“, poručio je predsednik Vučić i istakao da je ponosan na razvoj Srbije.\nПредседнику Вучићу уручен кључ Града Бањалуке са Повељом почасног грађанина Бањалуке\nPredsednik Vučić otvorio izložbu ,,Sveti novomučenici jasenovački u svetlosti Vaskrsenja“ u Istorijskom muzeju Srbije


Prioritet most kod "Vitaminke"\nJasna Dragojević 28.09.2014 18:23\nBANJALUKA - Mještani banjalučkog naselja Česma su na današnjem zboru građana izglasali da prioritet po pitanju gradnje mostova u ovom naselju bude most kod "Vitaminke", te istakli da sada do centra grada idu 10 kilometara.\nNakon glasanja mještani su već krenuli sa sakupljanjem potpisa za održavanje novog zbora, na kojem bi se izjašnjavali o ostalim problemima naselja.\nInicijativu za održavanje zbora pokrenuli su sami mještani Česme, a prostorije mjesne zajednice danas su bile premale da prime sve građane pa je zbor održan na otvorenom.\n"Mještani ne pristaju da se gradi most na Vrbanji kod 'Incela' jer on neće mnogo doprinijeti boljem standardu života u ovom naselju i opet ćemo imati vezu s gradom nekim okolnim putevima", rekao je Goran Arbutina, mještanin Česme i nezavisni član Savjeta MZ.\nBogdan Orašanin, koji je bio tri puta predsjednik Savjeta MZ Česma, rekao je da se izgradnja mosta kod "Vitaminke" čeka već 25 godina.\n"U grad sada idemo 10 kilometara, a Čelinac je udaljen 15", kazao je Orašanin.\nNakon izjašnjavanja građana, MZ treba da uputi dopis Skupštini grada, poslije čega MZ treba da čeka odgovor od vlasti u roku ne dužem od 60 dana.\n"Most na rijeci Vrbas je jedino pravo rješenje i za funkcionisanje stanovnika i eventualno proširenje naselja", rekao je Miladin Maličević, predsjednik Savjeta MZ Česma.\nKako bi "nikao" most na Vrbasu potrebno je riješiti imovinsko-pravne odnose te obezbijediti novčana sredstva.\n"Izgradnja mosta na Vrbanji je oko dva miliona, a mosta na Vrbasu blizu deset miliona. Građani treba da budu svjesni doze rizika da most na Vrbanji neće biti saniran zbog velikih oštećenja, te da ovim što su izglasali rizikujemo da se desi da ostanemo i bez ovog mosta", dodao je Maličević.


Hilandarska penzija srpskim majkama sa Kosova i Metohije - 07.07.2021, Sputnik Srbija\nHilandarska penzija srpskim majkama sa Kosova i Metohije\nIguman Hilandara arhimandrit Metodije uručio je novčanu pomoć Petri Kostić i Slobodanki Kostić iz Suve Reke sa Kosova i Metohije, koju će doživotno, jednom... 07.07.2021, Sputnik Srbija\nNa prijemu u Zadužbini Hilandara u Beogradu, iguman Metodije je saslušao potresne životne ispovesti dve majke, sada starice, o stradanju koje je zadesilo njihove porodice.Hilandarski iguman je dajući im blagoslov, ikone Trojeručice i maslinovo ulje iz Hilandara, poručio da se celo bratstvo srpskog manastira Hilandara moli za njih i za duše upokojenih članova njihovih porodica.Uručivanje finansijske pomoći i susret sa hilandarskim igumanom je kruna dosadašnje brige Hilandara o stradalima sa Kosova i Metohije, koje su, naročito tokom velikih praznika Vaskrsa i Božića, posećivali manastirski predstavnici.\nvesti, hilandar, penzije, ovk, društvo, kosovo i metohija\n09:52 07.07.2021 (Osveženo: 14:53 30.08.2021)\n© Foto : Sputnjiku ustupila Zadužbina HilandaraHilandarska penzija srpskim majkama sa Kosova i Metohije\n© Foto : Sputnjiku ustupila Zadužbina Hilandara\nIguman Hilandara arhimandrit Metodije uručio je novčanu pomoć Petri Kostić i Slobodanki Kostić iz Suve Reke sa Kosova i Metohije, koju će doživotno, jednom godišnje primati od Svetog manastira Hilandara.\nNa prijemu u Zadužbini Hilandara u Beogradu, iguman Metodije je saslušao potresne životne ispovesti dve majke, sada starice, o stradanju koje je zadesilo njihove porodice.\n© Foto : Sputnjiku ustupila Zadužbina HilandaraBlagoslov, iguman Metodije sa ženama sa Kosova koje će primati penziju Hilandara.\nBlagoslov, iguman Metodije sa ženama sa Kosova koje će primati penziju Hilandara.\nOne su jedini živi svedoci zločina koje su počinili pripadnici OVK, kada su Petri Kostić ubijena dva sina, ukupno četrnaest članova porodice, dok su Slobodanki Krstić ubijena dva sina i sestrić u jednom danu. Sada žive kao raseljena lica u Srbiji, bez svojih najmilijih i bez mogućnosti da se vrate svojim domovima.\nHilandarski iguman je dajući im blagoslov, ikone Trojeručice i maslinovo ulje iz Hilandara, poručio da se celo bratstvo srpskog manastira Hilandara moli za njih i za duše upokojenih članova njihovih porodica.\nUručivanje finansijske pomoći i susret sa hilandarskim igumanom je kruna dosadašnje brige Hilandara o stradalima sa Kosova i Metohije, koje su, naročito tokom velikih praznika Vaskrsa i Božića, posećivali manastirski predstavnici.\n10:04Napadač u „Lastinom“ autobusu se tereti za pokušaj ubistva


Press Online :: Politika :: Dačić: Neću raditi protiv Vučića makar ne bio predsednik SPS\n- To su (pojedinci iz SPS-a) loši primeri i zamolio sam predsednika Vučića da mi šalje sve šta god ima neko moj da je napravio neku glupost. Mislim da je naša partija u celini ostala na onom putu koji sam ja za zacrtao još prvo veče protesta - rekao je Dačić gostujući na TV Hepi.\nPodseća da je još tada izneo svoj stav osudviši ono što se dešavalo ispred Skupštine Srbije.\nGovoreći o istupima pojedinih članova SPS -a i ljudi koji imaju sa njima veze koji su podržali demontracije, Dačić je poručio:\n"Već sam rekao, da svako ko učestvuje na ovim demonstracije, ko ih na bilo koji način podržava i može da se dovede u vezu sa tim, ako ima neke veze sa SPS - om da će snositi posledice".\nIpak, dodaje da ima tu i kadrova koji su "sa njihove strane postavljeni koji se ne ponašaju moralno u ovoj situaciji".\n- Što se tiče Gorana Trivana, o njegovoj odgovornosti ćemo raspravljati na Predsedništvu stranke - rekao je Dačić.\nVučić i Dačić\nDodaje da najoštrije osuđuje izjavu Novicu Tončeva i istakao da Tončev nije smeo uopšte da izgovori na bilo koji način blokadu saobraćajnica.\nDačić navodi da se u Srbiji vodi specijalni rat i da je jedna korak u tome i odvajanje SPS-a od Vučića.\n- Zato sam i rekao da put ka rušenju Vučića vodi preko rušenja Dačića - dodao je Dačić.\nTakođe, Dačić ističe da je ubeđen da je koalicija sa Vučićem u interesu Srbije, kao i da ništa što je u interesu Srbije ne može da bude protiv interesa SPS-a.


Svetska banka: U Srbiji skoro 700.000 nezaposlenih : Nadlanu.com\nSvetska banka: U Srbiji skoro 700.000 nezaposlenih\nObjavljeno 29. mar 2007. / 00:00:00\nBEOGRAD, 29. marta 2007. (Beta) - U Srbiji je krajem 2006. godine bilo 693.000 nezaposlenih, ističe se u studiji Svetske banke koja je u četvrtak predstavljena u Beogradu, dok se stopa nezaposlenosti procenjuje na 21,6 odsto, što je za 0,2 procentna poena manje nego 2005. godine.\nNa predstavljanju studije Svetske banke o proceni tržišta rada u Srbiji, predstavnik te institucije Mihail Arandarenko je izjavio da je stvarni broja nezaposlenih u Srbiji određen na osnovu preliminarnih rezultata ankete o radnoj snazi Zavoda za statistiku Srbije.\nAutor studije Gordon Bečerman rekao je da se problem nezaposlenosti u Srbiji može rešiti stvaranjem uslova za rast i razvoj privatnog sektora, koji će omogućiti otvaranje novih radnih mesta.\nOn je istakao da je Srbija, sa oko 51 odsto zaposlenih odraslih osoba, daleko ispod granice od 70 odsto koju je preporučila Evropska unija, a da u ukupnom broju nezaposlenih oko 80 odsto posao traži duže od godinu dana.\nŠef kancelarije Svetske banke u Srbiji Kerolin Jungr kazala je da bi nova srpska vlada trebalo da prihvati pristup sveobuhvatnog jačanja makroekonomske, investicione i fiskalne politike.\nPreporuka Svetske banke za efikasano rešenje nezaposlenosti je, istakla je Jungr, da se obezbedi makroekonomska stabilnost, poboljša investiciona klima, reformiše politika tržišta rada i obrazovanja, kao i da se obezbedi bolja socijalna zaštita nezaposlenih.


Evroligino smuti pa prospi: Želimo da nastavimo, možda tek u junu... - SPORTSKI ŽURNAL\n25 mart, 2020 4\nDugo očekivani sastanak Borda Evrolige na kome je trebalo da se donese neka odluka ili barem saznaju alternativne strategije nije ispunio očekivanja\nPosebno onih koji su se poput Majka Džemjsa podsmevali ideji o nastavku sezone ili Majka Rola koji je žestoko opleo po Bertomeuu zbog neodlučnosti da se sezona prekine na vreme.\nNaime, četvoročasovni konferencijski video-razgovor rezultirao je saopštenjem kakvo su naši predaci opisivali „smuti, pa prospi”. Evroligini akcionari nominalno imaju želju da se sezona završi, ali s obzirom da nije moguće da se takmičenje nastavi 11. aprila, kako je prvobitno bilo planirano, sada najavljuju da bi eventualni nastavak bio krajem maja ili čak u junu. Takođe nije nemoguća, štaviše sasvim je verovatna promena formata takmičenja.\nU saopštenju Evrolige objavljenom juče u popodnevnim časovima se navodi:\n• Takmičenja će se nastaviti kada budu postojali optimalni zdravstveni i bezbednosni uslovi za sve učesnike, u skladu sa preporukama relevantnih zdravstvenih vlasti i lokalnih samouprava.\n• Prioritet je završetak Evrolige u postojećem formatu, što znači igranje preostalih kola ligaškog dela, plej-ofa i fajnal-fora. Isti prioritet je preslikan i za Evrokup. To bi najverovatnije podrazumevalo kraj posle prvobitno planiranih datuma u maju, s tim što bi se učestalost utakmica povećala.\n• Nastavak analize potencijalnih alternativnih sistema takmičenja koji bi se aktivirati ako bude neophodno.\n• Udruženju evroligaških igrača i Bordu trenera će biti izneti predlozi koji uključuju: potencijalni povratak igrača i glavnih trenera u njihove gradove, ali i obaveze igrača i glavnih trenera da prihvate prilagođene zarade tokom prekida takmičenja.\n• Veća fleksibilnost uredbi o finansijskoj stabilnosti i fer-pleju za sezonu 2019-20, sve dok ne bude jasniji dalji razvoj ekonomske situacije.\nSuština ćorsokaka u kom se nalazi Evroliga je ogroman manjak u kasi koji će nastati ukoliko sezona ne bude nastavljena. Organizacija sa sedištem u Barseloni, a i gotovo svi klubovi učesnici oba takmičenja žive na kredit, pa bi egzistencija svih u sledećoj i sezonama koje slede bila ozbiljno ugrožena bez planiranog priliva u završnici ovogodišnjeg takmičenja.\nГробар · 25 mart, 2020 18:03\nРазочаран сам јер сам очекивао да Ефес и Партизан освоје титуле без борбе.\nDragan Lo · 26 mart, 2020 18:03\nJa predlažem da Efes u EL i Partizan u ABA odigraju majstoricu sa predgrađem. Prigradski su se za to izborili...saopštenjima.\nKind of Blue · 26 mart, 2020 18:18\nPa bas steta sto se barem za sada nisu ispunile zelje,uz veliko lobiranje medija poslednjih dana onih,koji su za Euroligu zagovarali ponistenje sezone i pocetak nove 20/21 u istom sastavu sa istim klubovima kao 19/20. Istih onih koji se u regionalnom takmicenju na sav glas zalazu da se konacan plasman odredi na terenu. Dva pomalo kontradiktorna stava za dva takmicenja od strane istog kluba i istih ljudi. Barem mi se cini.\nMarko Pavlović · 25 mart, 2020 18:19


DF: Predlažu opoziciji da pokrenu inicijativu za razrješenje Đukanovića – Borba\nDF: Predlažu opoziciji da pokrenu inicijativu za razrješenje Đukanovića\nDemokratski front će kolegama iz opozicije predložiti da pokrenu postupak razrješenja predsjednika Crne Gore Mila Đukanovića, jer “krši Ustav i nedostojan je funkcije koju obavlja”.\nUkoliko opozicija podrži njihov predlog, Demokratski front će od Ustavnog suda zatražiti da se izjasni o njihovoj inicijativi.\n“Nakon odluke Ustavnog suda, dovoljan je 41 poslanik u Skupštini da Milo Đukanović više ne bude predsjednik Crne Gore. Dovoljno je da Ivan Brajović (SD), odnosno, njegova dva poslanika glasaju zajedno sa 39 opozicionih poslanika i da stvar bude dovedena do kraja”, istakao je lider Nove srpske demokratije (NOVA) Andrija Mandić.\nOn je, nakon sastanka lidera DF-a sa ambasadorom Evropske unije u Crnoj Gori, Aivom Oravom, kazao da ne sumnja da će nakon afere “Koverta” i svega što se čulo od Đukanovićevg partnera, NATO tajkuna Duška Kneževića, njihovih zajedničkih i poslova drugih ljudi iz biznis hobotnice, poslanici imati hrabrosti da podignu ruku i urade ono što od njih traže njihovi glasači.\n“Ako ljudi budu slušali i slijedili svoje srce, i argumente koji su se već pojavili i pojaviće se narednih dana, mi bi mogli da smijenimo Mila Đukanovića jednoglasno u Parlamentu”, ocijenio je Mandić.\nLide NOVE vjeruje da će to biti “ona inicijativa koja se ne može odbiti, zato što je ona ustavna kategorija i neće postojati poslanik koji će moći da kaže da se to ne može uvrstiti u dnevni red”.\nRegion treba da napreduje na putu evropske integracije\nDPS sve komentariše samo ćuti što je Migo uzimao pare


Realizovan program obuke državne uprave posvećen pregovaranju Poglavlja 23 - Centar za evropske integracije\nRealizovan program obuke državne uprave posvećen pregovaranju Poglavlja 23\nCentar za evropske integracije Beogradske otvorene škole i Fondacija Konrad Adenauer u saradnji sa Kancelarijom za evropske integracija Vlade Republike Srbije organizovali su Program obuke državne uprave iz oblasti evropskih integracija. Program obuke je realizovan kroz obrazovni modul: Pregovori o pristupanju Evropskoj uniji - od otvaranja pregovora do punopravnog članstva u Evropskoj uniji.\nCilj obrazovnog modula bio je da osnaži kapacitete javne uprave na centralnom nivou za buduće izazove procesa pristupanja Srbije Evropskoj uniji, i time doprinese tekućoj reformi i produbljivanju razumevanja procesa evropskih integracija. Takođe, modul je imao za cilj da ojača postojeću mrežu predstavnika javne uprave na centralnom nivou za bolju koordinaciju i implementaciju specifičnih politika EU po pregovaračkim poglavljima.\nObrazovni program održan je u periodu od 5 – 6. decembra 2012. godine u Kancelariji za evropske integracije Vlade Republike Srbije i bio je posvećen pregovaranju Poglavlja 23 – Pravosuđe i osnovna prava.\nTokom dva dana interaktivnih predavanja polaznicima obrazovnog modula preneta su iskustva poslednje države koja je zatvorila pregovore – Hrvatske, u oblasti osnovnih prava, borbe protiv korupcije i reforme pravosuđa. Iskustva i savete iz procesa progovaranja predstavnicima državne uprave Republike Srbije preneli su članovi Pregovaračke grupe Republike Hrvatske za pregovore Poglavlja 23: Kristijan TURKALJ, Luka MAĐARIĆ i Lana LETILOVIĆ.\nKao deo obrazovnog programa, Centar za evropske integracije je u sklopu svoje BLOG sekcije otvorio poseban deo posvecen Pregovorima o pristupanju, gde je prestavljen celokupan tok pregovora, pregovaracke strukture, kao i brojni relevanti dokumenti vezani za celokupan proces.